Polis ingatkan pengurus kempen PRU kendali penyokong, elak ganggu ketenteraman

Pihak yang terlibat secara langsung dalam proses Pilihan Raya Umum ke-15 (PRU15) perlu memikul tanggungjawab dalam mengendali dan menguruskan sentimen penyokong masing-masing agar tidak berlaku insiden seperti di Tenom, Sabah pada hari penamaan calon Sabtu lepas.
Ketua Polis Negara Acryl Sani Abdullah Sani berkata pihak seperti calon dan pengurus kempen perlu peka terhadap perkara itu bagi mengelak sebarang kejadian yang tidak diingini.
Beliau berkata kejadian sedemikian merupakan contoh situasi penyokong tidak terkawal boleh mengganggu-gugat ketenteraman awam dan merupakan ancaman keselamatan.
"Polis tidak akan berkompromi dalam menangani ancaman yang akan menjejaskan keselamatan dan ketenteraman awam.
"Demi kepentingan orang ramai, tindakan tegas akan diambil terhadap mana-mana pihak yang didapati sengaja melanggar undang-undang,” katanya kepada Bernama.
Acryl berkata segala tindakan yang perlu akan diambil bagi memastikan semua pihak yang terlibat dapat menjalankan tugas mereka dalam keadaan selamat dan yakin tanpa sebarang provokasi.
"Dengan persiapan rapi yang telah kami lakukan, kita berdoa mudah-mudahan PRU15 ini dapat berjalan dengan lancar, tenteram, aman serta terkawal,” katanya.
Sabtu lepas, tular menerusi media sosial rakaman video kekecohan berlaku di luar pusat penamaan calon Dewan DSP Antanom di Tenom apabila penyokong Parti Kesejahteraan Demokratik Masyarakat (KDM) merusuh sehingga memaksa anggota keselamatan melepaskan gas pemedih mata.
Kekecohan yang berlaku di PPC PRU15 Parlimen Tenom berpunca daripada penolakan pencalonan Presiden KDM Peter Anthony.
Pesuruhjaya Polis Sabah Idris Abdullah menyatakan penolakan pencalonan itu dilakukan Suruhanjaya Pilihan Raya dengan alasan Peter masih mempunyai kes mahkamah yang belum selesai.


Kes baru Covid-19 menurun bawah 20,000, kes kematian jangkau 14,000

Malaysia merekodkan kes baru sebanyak 19,807 menjadikan kes keseluruhan Covid-19 meningkat sebanyak 1,555,093 kes.Selangor kekal mencatat kes harian tertinggi sebanyak 5,379 disusuli Sabah (2,638), Kedah (1,948), Sarawak (1,772), Pulau Pinang (1,501), Johor (1,391), Kelantan (1,196), dan Kuala Lumpur (999), Perak (703), Pahang (598), dan Melaka (558).Hanya Labuan (4) sahaja negeri yang mencatat kes satu digit hari ini.Negara juga mencatat sebanyak 18,200 kes sembuh menjadikan jumlah keseluruhan kes sembuh meningkat kepada 1,278,670.Dalam pada itu, 1,026 pesakit ditempatkan di unit rawatan rapi (ICU) termasuk 496 orang memerlukan bantuan alat pernafasan.Malaysia turut mencatat 232 lagi korban akibat Covid-19, menjadikan jumlah mangsa yang maut meningkat kepada 14,168.


Dewan Rakyat kecoh berhubung isu Pulau Pinang

Dewan Rakyat hari ini menjadi kecoh ketika Perdana Menteri Anwar Ibrahim menjawab isu berhubung status negeri Pulau Pinang.
Anwar memberi jaminan status Pulau Pinang sebagai negeri berdaulat dalam Malaysia, dan kedudukannya dijamin oleh Perlembagaan Persekutuan.
Dalam satu jawapan pada sesi Dewan Rakyat, beliau berkata ia termaktub dalam fasal 2 Perkara 1 Perlembagaan Persekutuan.
"Fasal (3) Perkara 71 Perlembagaan Persekutuan dibaca bersama Jadual Kelapan Perlembagaan Persekutuan telah menjamin kedudukan Perlembagaan Negeri termasuk Perlembagaan Negeri Pulau Pinang," katanya di Parlimen hari ini.
Beliau menjawab soalan Lim Guan Eng (PH-Bagan)  yang mahu tahu tindakan Menteri Besar Kedah Muhammad Sanusi Md Nor yang menuntut Pulau Pinang dikembalikan kepada Kedah.
Sanusi sebelum ini meminta agar Perlembagaan dipinda untuk membolehkan pulau itu diletakkan di bawah Kedah.
Sesi soal jawab turut menjadi kecoh apabila beberapa ahli Parlimen Perikatan Nasional (PN) membangkitkan peraturan mesyuarat berhubung soalan Lim.
Menurut Anwar yang juga ahli Parlimen Tambun, peruntukan-peruntukan itu adalah hasil perjanjian antara kerajaan British dan Raja-raja Melayu, iaitu Perjanjian Persekutuan Tanah Melayu bertarikh 21 Januari 1948 dan Perjanjian Persekutuan Tanah Melayu bertarikh 5 Ogos 1957.
Menurut Anwar lagi, satu laporan polis dibuat terhadap Sanusi mengenai ucapannya yang didakwa menimbulkan keresahan rakyat.
"Bahagian Pendakwaan, Jabatan Peguam Negara akan meneliti kertas siasatan yang dikemukakan oleh polis kelak bagi meneliti sama ada elemen kesalahan berjaya dibuktikan atau sebaliknya," katanya.
Sementara itu, Afnan Hamimi Taib Azamudden (PN-Alor Setar) berkata, desakan sama dibuat oleh Umno pada 2017.
Justeru, tindakan yang sama perlu diambil oleh pihak dari Umno yang membuat desakan berkenaan.


KDN sedia tambah baik pengurusan lokap, tahanan

Kementerian Dalam Negeri (KDN) sedang menyediakan pindaan menyeluruh terhadap Kaedah-kaedah Lokap 1953 bagi memastikan pengurusan lokap, tahanan dan hak asasi tahanan ditambah baik selari keperluan serta kehendak semasa.
KDN dalam jawapan yang disiarkan di laman rasmi Parlimen memaklumkan langkah itu antara diambil Polis Diraja Malaysia (PDRM) bagi membendung isu kematian dalam tahanan.
“(Selain itu) menyediakan prosedur operasi standard (SOP) pengurusan tahanan di lokap serta pemeriksaan berkala oleh pihak berwajib untuk memastikan pematuhan arahan atau SOP pengurusan lokap dan tahanan diikuti,” menurut KDN.
Jawapan itu dikemukakan kepada soalan Zahari Kechik (PN-Jeli) yang ingin tahu statistik kematian dalam tahanan bagi 2021 dan 2022 serta usaha kerajaan membendung insiden kematian dalam tahanan.
Menurut KDN, PDRM juga sedang mengkaji cadangan melekatkan notis peringatan ‘Hospital or Custody’ di setiap kereta polis sebagai peringatan untuk menghantar tahanan yang sakit atau cedera ke hospital bagi mendapatkan rawatan, dengan notis itu dipraktikkan oleh Polis United Kingdom.
Bagi tempoh 1 Januari hingga 31 Disember 2022, kementerian itu menyatakan jumlah kematian tahanan di bawah jagaan polis yang direkodkan adalah 24 kes dengan 11 daripadanya berlaku di lokap polis manakala 13 lagi semasa tahanan menerima rawatan di hospital atau klinik atau dalam perjalanan ke hospital atau klinik.
Jumlah kematian dari 1 Januari 2021 hingga 31 Disember 2021 pula adalah 46 kes dan daripada jumlah itu sebanyak 14 adalah kematian dalam lokap, manakala 32 lagi semasa tahanan dalam perjalanan ke hospital atau klinik atau semasa menerima rawatan di hospital atau klinik.
Sementara itu, mengenai statistik siasatan, tuduhan dan sabitan di bawah Akta Hasutan 1948, KDN memaklumkan sebanyak 367 kes dibuka sejak 2018 hingga tahun lepas iaitu sebanyak 66 kes pada 2018, 2019 (46 kes), 2020 (117 kes), 2021 (84 kes) dan 54 kes pada 2022.
Selain itu, sebanyak lima kes telah dituduh di mahkamah dengan tiga kes dijatuhi hukum manakala dua kes lagi masih dibicara di mahkamah dalam tempoh yang sama.
Kementerian itu menjawab pertanyaan Syerleena Abdul Rashid (PH-Bukit Bendera) mengenai statistik siasatan, tuduhan dan sabitan di bawah Akta Hasutan 1948 bagi lima tahun lepas.


Kes baru Covid-19 tertinggi lepasi 9,000, ragut 98 jiwa

Malaysia merekodkan kes baru tertinggi sebanyak 9,020 menjadikan kes keseluruhan Covid-19 meningkat sebanyak 558,534.Selangor kekal mencatat kes harian tertinggi sebanyak 2,836 disusuli Kelantan (907), Negeri Sembilan (898), Kuala Lumpur (789) dan Sarawak (726).Negara juga mencatat sebanyak 5,527 kes sembuh menjadikan jumlah keseluruhan kes sembuh meningkat kepada 479,666.Kes aktif dengan kebolehjangkitan pula kini berjumlah 76,218.Dalam pada itu, 844 pesakit ditempatkan di unit rawatan rapi (ICU) termasuk 430 orang memerlukan bantuan alat pernafasan.Malaysia turut mencatat 98 lagi korban akibat Covid-19, menjadikan jumlah mangsa yang maut meningkat kepada 2,650.


PH guna alasan 1MDB potong peruntukan Teraju, kata menteri PN

Menteri di Jabatan Perdana Menteri (Tugas-tugas Khas) hari ini mengesahkan pendedahan Mohamed Azmin Ali berhubung pemotongan peruntukan RM400 juta untuk program pemerkasaan ekonomi Bumiputera ketika Pakatan Harapan (PH) mengambil alih Putrajaya.
Latiff yang merupakan pimpinan Perikatan Nasional (PN) berkata PH memberikan alasan kerajaan menghadapi kekangan kewangan kerana terpaksa membayar hutang negara termasuk hutang 1MDB.
“(Alasan) bayar hutang 1MDB jawapan politik,” katanya pada sidang media di Kuala Lumpur hari ini.
“Jangan beri alasan-alasan begitu. Ini perkara yang melibatkan Bumiputera.”
Pada Ahad, Azmin yang merupakan bekas menteri hal ehwal ekonomi di bawah pentadbiran PH, berkata  peruntukan untuk Peneraju Agenda Bumiputera (Teraju)  disekat oleh Lim Guan Eng, yang merupakan menteri kewangan ketika menguasai Putrajaya.
Beliau turut berkata keputusan Lim itu boleh dibuktikan kerana direkodkan secara bertulis.
MalaysiaNow masih berusaha menghubungi Lim untuk mendapatkan respons beliau mengenai dakwaan ini.
Sementara itu, bekas setiausaha politik Lim, Tony Pua turut melancarkan serangan terhadap Azmin, mengatakan pemimpin Bersatu itu "menggunakan pembohongan murahan untuk meningkatkan popularitinya".
Pua turut menyenaraikan beberapa  peruntukan untuk usahawan Melayu serta pembangunan Islam, walaupun beliau tidak secara khusus menjawab dakwaan mengenai pemotongan peruntukan Teraju.
"Pentadbiran PH telah berlaku adil kepada semua masyarakat dalam semangat sebenar kerajaan Malaysia - tanpa mengorbankan kepentingan mana-mana masyarakat, tidak seperti kerajaan BN atau PN yang gagal mentadbir dengan cekap," kata Pua.
Ketika ditekan mengenai isu Teraju, Pua sekadar menjawab: "Kami tak pernah sekat apa-apa pun."
Bercakap hari ini, Latiff berkata salah satu polisi dalam bajet Rancangan Malaysia ke-11 (RMK-11) adalah sebanyak RM20 bilion bagi program pembangunan.
“Ia adalah bagi memudah cara program-program pembangunan bagi tempoh 5 tahun.
“Daripada jumlah tersebut, sebanyak RM2 bilion telah di carved-out untuk tujuan pembangunan Bumiputera. Teraju memohon sebanyak RM400 juta setahun,” katanya.
Bagaimanapun, Latiff berkata apabila PH mengambil alih pentadbiran Putrajaya, tambahnya, peruntukan tersebut “dihapuskan".
"Jika dana RM400 juta itu diberikan, banyak yang boleh dilakukan untuk usahawan Bumiputera," katanya.


Korea Utara lancar 2 peluru berpandu balistik di luar zon ekonomi Jepun

Pyongyang pada pagi Isnin melancarkan dua peluru berpandu balistik dari pantai barat, sebelum mendarat di luar zon ekonomi eksklusif Jepun, menurut Kementerian Pertahanan Jepun.
Korea Utara dilaporkan menguji peluru berpandu balistik dari kawasan Chunghwa ke Laut Jepun, Sputnik memetik laporan agensi berita Yonhap, memetik tentera Korea Selatan.
Kementerian pertahanan Jepun memaklumkan bahawa dua peluru berpandu balistik yang dilancarkan Korea Utara mencapai altitud 50 kilometer (31 batu) dan menjelajah sejauh kira-kira 350 kilometer (217 batu).


Kami tak lupa apa DAP buat pada Sarawak, kata GPS tentang kerjasama dengan PH

Gabungan Parti Sarawak (GPS) hari ini berkata ia tidak melupakan layanan DAP terhadap Sarawak semasa parti itu menganggotai kerajaan persekutuan, susulan cadangan pembentukan kerjasama antara Pakatan Harapan (PH), GPS dan Gabungan Rakyat Sabah (GRS) selepas Pilihan Raya Umum ke-15 (PRU15).
“DAP tidak beri layanan yang baik kepada Sarawak, terutama selepas membentuk kerajaan selepas PRU14,” kata Naib Presiden Parti Pesaka Bersatu Abdul Karim Rahman Hamzah ketika dihubungi.
“Kami belum lupakan... namun pemimpin datang dan pergi,” tambahnya.
"Jika cauvinis dan perkauman dalam DAP sudah tidak ada lagi dalam parti itu, dan jika pemimpin baru ambil alih, kenapa tidak?"
Bagaimanapun, Karim yang merupakan ahli Dewan Undangan Negeri (Adun) Asajaya berkata beliau masih belum melihat mana-mana pemimpin sedemikian ada dalam DAP.
Naib Presiden PKR Rafizi Ramli, yang akan bertanding di kerusi Pandan, melontarkan idea kerjasama antara PH-GPS-GRS, dan pada masa sama menolak kerjasama dengan Gerakan Tanah Air (GTA), Perikatan Nasional (PN) dan Barisan Nasional (BN) yang berpangkalan di semenanjung.
Bagaimanapun, perselisihan faham dalam beberapa isu telah menyebabkan pergeseran antara kerajaan Sarawak dan kerajaan persekutuan semasa PH menguasai Putrajaya.
Antara isu tersebut, ialah hutang Sarawak sebanyak RM2.352 bilion kepada kerajaan persekutuan, dan kenyataan menteri kewangan ketika itu Lim Guan Eng yang mengatakan Sarawak bakal bankrap jika GPS kekal menerajui kerajaan negeri itu.
Dalam pada itu, PH juga membatalkan beberapa projek infrastruktur di Sarawak, satu langkah yang menurut penganalisis bersifat “acuh tak acuh” atau tidak mengendahkan negeri terbesar Malaysia itu.
GPS, yang dijangka meraih kemenangan mudah di Sarawak pada 19 November ini, akan memainkan peranan sebagai kingmaker sekiranya tiada gabungan lain berjaya memperoleh majoriti mudah untuk membentuk kerajaan.
Sebelum ini, Karim berkata GPS sanggup bekerjasama dengan sesiapa sahaja kecuali PH dan DAP.
Bagaimanapun, beliau berkata gabungan itu akan menunggu dan melihat sebelum memutuskan untuk menjalin kerjasama dengan mana-mana parti lain.
“Mengenai siapa yang sepatutnya berada dalam ‘gabungan’ selepas PRU15, saya percaya kita harus tunggu keputusan sebelum putuskan apa-apa langkah,” katanya.
"Apa yang penting bagi GPS ialah kepentingan negeri-negeri Borneo, hak-hak yang makin berkurangan sejak 50 tahun lalu," katanya.
Karim turut berkata bagaimanapun, beliau yakin PH tidak akan “memandang” GPS atau GRS jika gabungan itu menang dengan majoriti yang jelas sekali gus membentuk kerajaan.


DAP cuba jadi ‘abang besar’ kepada komuniti Cina, kata Zuraida

Zuraida Kamaruddin hari ini mengatakan DAP cuba menjadi parti dominan kepada komuniti Cina, selepas Pengerusi DAP Johor Liew Chin Tong menggesa Umno hadir bersama dengan parti-parti lain, tanpa memainkan peranan sebagai “abang besar”.Dalam tulisan di Facebook sebelum ini Liew berkata politik Malaysia akan stabil apabila Umno menerima hakikat tiada lagi parti dominan dan rela hadir bersama atau “co-exist” dengan parti-parti lain, sama ada dalam kerajaan atau pembangkang.“Apabila Umno menjadi pembangkang, ia harus memberi laluan kepada kerajaan baru untuk mentadbir,” katanya.“Langkah Sheraton berlaku kerana ramai pemimpin Umno masih berfikiran lama dan tidak rela menerima hakikat kekalahan mereka dalam PRU14. Akhirnya strategi itu memakan diri sendiri.”Zuraida yang juga ahli majlis pimpinan tertinggi Bersatu berkata, DAP perlu mencerminkan diri mereka dan menambah kerajaan Pakatan Harapan selama 22 bulan lalu menampakkan “belang sebenar” mereka yang cuba menjadi dominan dalam masyarakat Cina di Malaysia.“Bermula dari pemilihan kerusi pilihan raya yang bersifat mengikut kaum, DAP kuat menggasak kerajaan dan parti komponen lain untuk mengikut telunjuk mereka khususnya dalam hal ehwal masyarakat dan komuniti Cina.“Ini terbukti antaranya dengan keputusan menyalurkan peruntukan dana khas kepada sebuah kolej persendirian, terus daripada kementerian kewangan pada waktu itu dan tidak melalui kementerian pendidikan.“DAP dengan cara ini cuba mengukuh cengkaman terhadap komuniti Cina,” katanya.“Maka, adakah DAP tidak bertindak sebagai ‘abang besar’ kepada komuniti Cina dalam negara ini?”Untuk menjadi makmur Zuraida yang juga menteri perumahan dan kerajaan tempatan berkata, Malaysia perlu dikelola pemimpin bersifat prihatin kepada seluruh warga tanpa batasan dan pengasingan kaum.“Tiada lagi ‘abang besar’ yang berhak mendakwa mereka mutlak mewakili kaum tertentu.”


Suaram kecam gesaan sektor swasta tawarkan vaksin Covid-19

Kumpulan hak asasi manusia hari ini menyatakan bantahan terhadap sebuah gesaan terhadap Putrajaya bagi membenarkan hospital swasta menguruskan vaksin Covid-19.Kumpulan itu berkata gesaan untuk membenarkan situasi sedemikian boleh mewujudkan keadaan potong barisan bagi golongan mendapatkan vaksin lebih awal.Suara Rakyat Malaysia (Suaram) memberi amaran bahawa setiap cadangan untuk mengkomersilkan vaksin dengan alasan membantu pihak berkuasa hanya akan merosakkan program vaksinasi kebangsaan yang sudah sedia disusun.Suaram turut berkata membiarkan sektor swasta memperoleh vaksin bagi menjalankan vaksinasi persendirian adalah bertentangan dengan prinsip kesetaraan dalam program vaksinasi.“Membolehkan hospital swasta kaut duit dengan potong barisan vaksinasi tidak boleh dijadikan pilihan,” kata pengarah eksekutif Suaram, Sevan Doraisamy.Kecaman tersebul muncul selepas wujud desakan oleh persatuan hospital swasta agar hospital swasta dibenarkan menjalankan vaksinasi Covid-19.Pandangan itu dibantah Suaram dengan berkata bahawa hospital swasta tidak memberikan respons yang baik dalam membantu kerajaan memerangi wabak itu pada tahap awal pandemik.“Penglibatan hospital swasta dalam memerangi Covid-19 hanya terbatas untuk menyediakan tempat tidur peribadi yang terhad untuk sebilangan kecil pesakit Covid-19.“Lebih-lebih lagi, ujian Covid-19 yang ditawarkan hospital swasta dibuat dengan kos yang terlalu tinggi dan mereka berkemungkinan besar akan mengalihkan pesakit mereka yang diuji positif kepada hospital awam,” katanya lagi.Pada hari Isnin, Menteri Sains, Teknologi dan Inovasi Khairy Jamaluddin mendedahkan terdapat kes individu yang memotong barisan dalam daftar vaksinasi walaupun individu terbabit tidak dikategorikan sebagai barisan hadapan.Hal ini mendorong Jawatankuasa Khas Jaminan Akses Bekalan Vaksin Covid-19 (JKJAV) mengeluarkan garis panduan bagi menjelaskan kategori mengikut tahap risiko dalam susunan penerima vaksin.Suaram menambah dengan membiarkan vaksin ditawarkan secara komersil, ia akan memperluas jurang antara golongan kaya dan miskin dalam akses terhadap vaksin Covid-19.“Oleh itu, orang kaya dan yang mempunyai keistimewaan harus buang idea bahawa mereka boleh gunakan kekayaan mereka untuk dapat layanan istimewa dengan potong barisan dalam senarai penerima vaksin.“Vaksin kekurangan bekalan, dan kebanyakan negara miskin bahkan tidak memiliki akses untuk apa-apa vaksin pun.”Kekurangan bekalan vaksin Covid-19 di seluruh dunia itu bermaksud harga vaksin boleh dinaikkan, menjadikannya lebih sukar untuk diakses golongan miskin atau tidak berkemampuan.Suaram berkata, usaha vaksinasi kerajaan ketika ini dirancang untuk mengatasi kekurangan tersebut dengan menyenaraikan beberapa kategori penerima vaksin dalam beberapa fasa.“Kita tidak boleh mengabaikan fakta bahwa fasa program vaksinasi dirancang secara jelas untuk memberi keutamaan kepada individu berisiko tinggi dan demi memastikan serta menjamin semua rakyat Malaysia mendapat vaksin secara percuma.“Sepatutnya, hospital swasta dengan suka rela tawarkan premis mereka sebagai tempat tambahan program vaksinasi bagi mempercepat program vaksinasi kerajaan,” tegasnya lagi.Program Imunisasi Covid-19 Kebangsaan dilaksanakan dalam tiga fasa bermula 24 Februari lalu bagi Fasa 1, hingga April 2021 melibatkan 500,000 barisan hadapan.Fasa 2 pula akan dimulakan pada April hingga Ogos yang akan melibatkan warga emas berusia 65 tahun ke atas, kumpulan berisiko tinggi dan orang kurang upaya melibatkan kira-kira 9.4 juta orang.Ia kemudian akan diakhir pada Fasa 3 dari Mei tahun ini hingga Februari 2022 merangkumi rakyat Malaysia dan bukan warganegara yang berumur 18 tahun ke atas dengan menyasarkan lebih daripada 13.7 juta penduduk.


Polis cadang kerajaan pinda akta berkait dadah selaras perkembangan semasa

Polis mencadangkan kepada kerajaan supaya meminda atau menggubal beberapa akta berkaitan hukuman dadah selaras dengan perkembangan semasa salah guna bahan terlarang itu di negara ini.Pengarah Jabatan Siasatan Jenayah Narkotik (JSJN) Bukit Aman Ayob Khan Mydin Pitchay berkata sebagai contoh, jenis dadah yang kini banyak disalah guna penagih di negara ini ialah syabu dan pil ekstasi berbanding heroin sebelum ini.“Sebelum ini, bagi heroin 15g memang hukuman gantung tetapi bagi syabu dan pil ekstasi ialah 50g (hukuman gantung)… jadi kita nak kurangkan lagi berat bagi syabu kepada 15g.“Cadangan ini telah dibawa kepada KDN (Kementerian Dalam Negeri) sebelum diserahkan kepada Jabatan Peguam Negara untuk diteliti secara menyeluruh,” katanya kepada pemberita selepas Majlis Penutup Seminar Isu Sosial Masyarakat: Situasi, Cabaran dan Pencegahan Dalam Era Masa Kini di Dewan Canselor Universiti Teknikal Malaysia Melaka (UTeM) semalam.Beliau berkata selain itu, pihaknya sedang menyenaraikan bahan kimia terlarang yang digunakan untuk menghasilkan dadah jenis baru seperti syabu, ketamin, pil yaba dan pil kuda.Katanya, setakat ini lebih 60 bahan kimia terlarang tersenarai dalam penggunaan penghasilan dadah jenis baru di Malaysia berbanding lebih 900 bahan kimia terlarang untuk tujuan tersebut yang tersenarai di luar negara.Selain itu, Ayob berkata PDRM dengan kerjasama pelbagai agensi penguatkuasaan lain seperti Jabatan Kastam Malaysia (JKM) dan Agensi Penguatkuasaan Maritim Malaysia (APMM), akan terus memperkukuhkan kawalan di sempadan negara bagi mengekang peningkatan penyeludupan ganja dari Thailand, susulan keputusan kerajaan negara itu membenarkan rakyatnya menanam ganja berkuat kuasa 9 Jun lepas.Beliau berkata keputusan Thailand itu dilihat akan memberi impak kepada aktiviti penyeludupan ganja ke negara ini ekoran tiada lagi sekatan pergerakan tumbuhan itu di negara berkenaan walaupun ia masih dilarang di Malaysia.“Pergerakan ganja di negara itu tiada had lagi. mungkin semua akan tunggu di sempadan untuk masuk ke Malaysia dan semalam sahaja sebanyak 860 kg ganja yang cuba diseludup masuk dari Thailand ke negara ini berjaya dirampas,” katanya.Mengulas tentang pemansuhan hukuman mati mandatori di negara ini dengan hukuman gantian tertakluk budi bicara mahkamah, beliau berkata ia tidak akan memberi kesan negatif pada usaha PDRM untuk memerangi jenayah dadah dan operasi penguatkuasaan akan terus dipertingkatkan.


Mahathir fail saman fitnah RM150 juta terhadap Anwar berhubung harta keluarganya

Dr Mahathir Mohamad memfailkan saman fitnah terhadap Anwar Ibrahim dengan menuntut ganti rugi RM150 juta berhubung ucapan Perdana Menteri ke-10 itu di Kongres Nasional Khas Malaysia Madani: “Perlaksanaan Sebuah Idealisme” pada Mac lepas.
Dr Mahathir, yang juga bekas perdana menteri selaku plaintif memfailkan saman itu menerusi Tetuan Law Practice of Rafique di Mahkamah Tinggi Shah Alam pada 3 Mei lepas dengan menamakan Anwar selaku defendan tunggal.
Dalam pernyataan tuntutan, Mahathir mendakwa pada 18 Mac lepas, Pengerusi Pakatan Harapan itu telah memberikan ucapan di kongres berkenaan di Stadium Melawati, Shah Alam dan telah mengeluarkan beberapa kenyataan yang berbaur fitnah bertujuan untuk menjatuhkan reputasi plaintif.
Menurut Mahathir antaranya termasuk kenyataan kononnya plaintif ‘membolot’ harta untuk diberikan kepada anak-anak dan keluarganya selain memberikan layanan khas atau mengutamakan individu-individu yang berpangkat tinggi.
Dakwa Dr Mahathir, kenyataan-kenyataan itu adakah tidak benar dan menjatuhkan imejnya sebagai seorang negarawan dan bekas perdana menteri.
Oleh itu, plaintif menuntut ganti rugi am berjumlah RM50 juta, ganti rugi teladan berjumlah RM100 juta dan perintah supaya defendan dengan serta-merta menarik balik kesemua kenyataan-kenyataan fitnah.
Katanya program itu juga telah dipaparkan secara siaran langsung di akaun Facebook ‘Anwar Ibrahim’ dan di Saluran Youtube ‘Parti Keadilan Rakyat’ selain klip-klip video atau laporan media mengenai kenyataan-kenyataan defendan telah ditonton atau disebar luas ke pelbagai rangkaian media massa serta media sosial seperti Facebook, Twitter, Instagram, Tiktok dan Youtube.
Sehubungan itu beliau turut memohon perintah mahkamah supaya defendan memadamkan kesemua kenyataan di media sosial atau media elektronik selain memohon perintah agar defendan membuat permohonan maaf secara bertulis kepada plaintif dan relif lain yang difikirkan sesuai.
Kes ditetapkan untuk pengurusan kes menerusi e-Review di hadapan Pesuruhjaya Kehakiman Jamhirah Ali pada 31 Mei ini.
Sementara itu, Anwar ketika ditemui di Banting berkata, beliau menyerahkan soal tuntutan saman fitnah yang dikemukakan oleh Mahathir untuk diuruskan oleh pihak peguamnya.
“Biar peguam jalankan (tanggungjawabnya),” katanya mengulas ringkas pertanyaan pemberita berhubung tuntutan saman berkenaan.


Jho Low bersembunyi di Macau, kata SPRM

Ahli perniagaan dalam buruan, Low Taek Jho atau Jho Low, yang dikehendaki kerana peranan utamanya dalam skandal berbilion dolar melibatkan 1Malaysia Development Berhad (1MDB) dipercayai bersembunyi di Macau, menurut Suruhanjaya Pencegahan Rasuah Malaysia (SPRM) hari ini.
Ia sekali gus mengesahkan laporan yang diterbitkan Al-Jazeera sebelum ini.
Al Jazeera memetik jawapan bertulis daripada agensi anti rasuah itu berhubung pertanyaan agensi berita tersebut mengenai keberadaan Low.
"Ini juga disahkan oleh beberapa individu yang pernah melihat Jho Low di Macau," Al Jazeera memetik SPRM sebagai berkata.
SPRM juga mengesahkan bahawa agensi itu telah mengeluarkan kenyataan terbabit kepada Al Jazeera, bagaimanapun enggan mengulas lanjut.
Reuters cuba mendapatkan komen daripada polis dan kerajaan Macau namun tidak berjaya.
Low telah didakwa di Malaysia dan Amerika Syarikat (AS) kerana didakwa menjadi dalang ke atas kecurian sejumlah AS$4.5 bilion (RM20.71 bilion) daripada dana 1MDB.
Dia secara konsisten menafikan terlibat dengan salah lalu tersebut.
Pihak berkuasa Malaysia sebelum ini berkata Low dipercayai berada di China, meskipun Beijing telah menafikannya.
Menurut Al Jazeera, jawapan SPRM itu dibuat hanya beberapa minggu selepas penahanan Kee Kok Thiam – sekutu Low di Malaysia dan suspek dalam kes 1MDB, yang dikatakan dihantar pulang dari Macau kerana tinggal melebihi tempoh masa visanya.
Laporan itu berkata Kee telah mengesahkan kepada SPRM bahawa dia telah bertemu Low dan individu dalam buruan serta suspek kes 1MDB yang lain di Macau.
Al Jazeera memetik SPRM sebagai berkata, Lom memberitahu Kee supaya "tidak pulang ke Malaysia untuk menjadi saksi dalam kes 1MDB".
Reuters bagaimanapun, tidak dapat menghubungi Kee bagi mendapatkan komen.
Awal bulan lalu, SPRM mengesahkan bahawa seorang rakan sekutu Low yang namanya tidak didedahkan dan melarikan diri sejak 2018 telah dihantar pulang oleh pihak berkuasa anti rasuah, hasil kerjasama dengan agensi penguatkuasaan antarabangsa.
Menurut Polis Malaysia, Low dipercayai telah meninggalkan Macau ke destinasi yang tidak diketahui pada 2018, memetik e-mel daripada pihak berkuasa Macau.
Polis kehakiman Macau ketika itu mengesahkan mereka telah menghantar maklum balas kepada Malaysia tetapi "tidak akan mendedahkan maklumat peribadi keluar dan masuk ke negara itu".


Pembantu PM buat laporan polis terhadap 3 portal

Setiausaha politik kepada Perdana Menteri Ismail Sabri Yaakob hari ini membuat laporan polis terhadap tiga portal yang didakwa menyebarkan laporan salah denganniat jabat dan menyebarkan kenyataan palsu.Anuar Mohd Yunus membuat laporan polis itu pada pukul 2.15 tengah hari tadi di balai polis Jalan Dang Wangi, Kuala Lumpur.Dalam salinan laporan polis dilihat MalaysiaNow, Anuar berkata beliau membaca laporan berita palsu itu di tiga laman sesawang; Agenda Daily, TheMalaysiaLife dan Dialog Rakyat.Menurutnya, laporan tersebut adalah “berita palsu mengenai perdana menteri.”“Ketiga-tiga portal ini dengan sengaja tidak beretika membuat laporan yang salah dengan niat jahat dan mencemarkan nama baik perdana menteri serta menyebarkan kenyataan palsu,” katanya sambil menambah laporan tersebut menimbulkan kegusaran dalam kalangan rakyat.Katanya, laporan yang diterbitkan di Agenda Daily itu diulang siar oleh TheMalaysiaLife dan Dialog Rakyat.Anuar berkata, kenyataan dalam laporan tersebut dimanipulasikan oleh ketiga-tiga portal berkenaan daripada kenyataan sebenar Ismail pada satu majlis di Bera pada 29 Januari 2022.Beliau juga mengatakan pada sidang media tersebut pemberita daripada ketiga-tiga laman sesawang tersebut tidak kelihatan.Menerusi pemeriksaan MalaysiaNow, laporan yang dinyatakan Anuar tersebut disiarkan semalam dan masih lagi boleh diakses.


Jangan sampai kleptokrat kembali, kata aktivis berhubung kerjasama kerajaan-pembangkang

Kerjasama yang disepakati antara Perdana Menteri, Ismail Sabri Yaakob dengan pihak pembangkang tidak boleh digunakan untuk membuka lorong kepada golongan kleptokrat kembali ke tampuk kuasa selepas peralihan kepimpinan di Putrajaya baru-baru ini, kata pemerhati.Pemerhati politik dan budaya, Hishamuddin Rais berkata sekiranya perkara itu terjadi, ia melanggar syarat sokongan Perikatan Nasional (PN) kepada ahli Parlimen Bera itu yang menyatakan, pelantikan Kabinet yang akan diumum nanti harus terdiri daripada mereka yang berintegriti, beramanah dan bebas daripada sebarang pertuduhan jenayah di mahkamah.“Tapi ahli politik ini pandangan dia berbeza, saya fikirkan untuk masa depan negara, tapi mereka fikirkan kuasa,” kata bekas tahanan ISA itu dalam satu forum anjuran Dewan Muda Johor secara dalam talian malam tadi.“Kerana itu, kita harus melihat bahawa akan berlaku dalam masa terdekat nanti, jual beli (ahli Parlimen) apabila Kabinet dibentuk.“Bulan September nanti akan ada pembentangan belanjawan negara, boleh jadi ada ahli Parlimen yang akan sokong dan tidak akan sokong.”Katanya, situasi itu bakal terjadi kerana majoriti tipis yang dimiliki Ismail, iaitu sebanyak 114 sokongan ahli Dewan Rakyat.Hishamuddin ditanya mengenai kesefahaman yang dimeterai oleh Ismail dan pemimpin PH dan cabaran golongan kleptokrasi atau kluster mahkamah kepada perdana menteri.Ismail juga katanya perlu berhadapan dengan ahli-ahli Parlimen Bersatu yang mungkin menarik sokongan sekiranya tuntutan mereka tidak dipenuhi.Golongan kleptokrat atau kluster mahkamah merujuk kepada sekumpulan pemimpin Umno yang berhadapan dengan pertuduhan pecah amanah dan rasuah di mahkamah.Ia diketuai oleh presiden Umno, Ahmad Zahid Hamidi dan bekas perdana menteri, Najib Razak yang bertanggungjawab menjatuhkan Muhyiddin Yassin dengan menarik semula sokongan 15 ahli Parlimen parti Melayu itu.Pimpinan Pakatan Harapan (PH) yang terdiri daripada Presiden PKR Anwar Ibrahim, Presiden Amanah, Mohamad Sabu dan Setiausaha Agung DAP, Lim Guan Eng hadir bertemu Ismail di Pejabat Perdana Menteri di Putrajaya pada Rabu.Mereka dilaporkan akan menyokong Ismail dalam undi percaya yang bakal berlangsung di Dewan Rakyat sekiranya Ismail fokus melawan Covid-19.Tahun lalu MalaysiaNow mendedahkan Zahid dan Najib menulis surat bertarikh 11 Oktober kepada Yang di-Pertuan Agong, menyatakan sokongan kepada presiden PKR itu untuk menjadi perdana menteri.Ditanya mengenai kejujuran pembangkang dalam kerjasama itu, Hishamuddin berkata kejujuran dalam politik merupakan sesuatu yang ganjil.“Politik ialah seni kemungkinan apa sahaja. Tidak ada musuh tegar, yang ada hanya kepentingan terus-menerus.“Perebutan kuasa akan terus berlaku tapi saya ajukan dalam setahun dua ini meredakan tembak-menembak antara ahli politik,” katanya.Katanya, beliau menyokong gencatan politik ketika ini memandangkan perebutan kuasa tidak membantu peperangan melawan Covid-19.Sementara itu, Pengerusi Majlis Profesor Negara, Shamsul Amri Baharudin berkata, semua pihak tidak boleh terlalu optimistik dengan kerjasama itu, namun sebaliknya berwaspada kerana ia hanya persetujuan simbolik.“Dalam politik semua ada agenda masing-masing. Pada saya, ini agenda pembangkang yang mungkin terpaksa berkempen sesama mereka untuk dapatkan lebih daripada 105 sokongan.. kita tak tahu.“Kerjasama ini bukan 100 peratus (terjamin), banyak lagi langkah-langkah lanjut. Adakah mereka (pembangkang) akan diterima dalam jawatankuasa-jawatankuasa Parlimen nanti?” katanya pada forum sama.Ismail akan mengumumkan barisan Kabinet hari ini selepas mendapat perkenan Sultan Abdullah Sultan Ahmad Shah di Kuantan, Pahang semalam.Tumpuan kepada siapakah yang bakal dilantik sebagai timbalan perdana menteri dan menteri kewangan kerana bakal menentukan hala tuju kerajaan pimpinan Ismail, tiga tahun selepas Umno kehilangan kuasa buat pertama kali dalam sejarah pada pilihan raya umum 2018.


32% kanak-kanak lengkap divaksinasi, 47.5% terima dos pertama

Seramai 1,137,100 atau 32% kanak-kanak berusia lima hingga 11 tahun di negara ini telah lengkap divaksin di bawah Program Imunisasi Kanak-Kanak Covid-19 Kebangsaan (PICKids), setakat semalam.Berdasarkan data menerusi laman web CovidNow, sejumlah 1,687,515 atau 47.5% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,911,110 atau 93.6% telah lengkap divaksin, manakala 3,007,571 atau 96.7% daripada kumpulan itu telah menerima sekurang-kurangnya satu dos vaksin.Sementara itu, 16,087,068 atau 68.4% orang dewasa di negara ini telah menerima suntikan dos penggalak, 22,973,652 atau 97.6% telah lengkap dua dos suntikan vaksin dan 23,249,948 atau 98.8% telah menerima sekurang-kurangnya satu dos vaksin. Sebanyak 9,958 dos harian diberikan semalam meliputi 2,100 suntikan penggalak, 4,068 dos kedua dan 3,790 dos pertama, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,839,946.Portal Github KKM melaporkan enam kematian akibat Covid-19 direkodkan semalam dengan tiga kes di Johor dan masing-masing satu kes di Sabah, Sarawak dan Putrajaya.


Junta Myanmar sekali lagi tunda perbicaraan Suu Kyi

Junta tentera Myanmar sekali lagi menunda prosiding mahkamah pemimpin Myanmar Aung San Suu Kyi pada Isnin, kata peguam yang kini berusaha mendapatkan kebenaran untuk melawat beliau selepas 12 minggu ditahan.Negara itu berdepan kekacauan sejak tentera melakukan kudeta terhadap Suu Kyi pada 1 Februari lalu.Tindakan kudeta menyebabkan tentera kembali memerintah negara itu selepas beberapa tahun Myanmar menikmati demokrasi selepas pembebasan Suu Kyi.Tindakan tentera itu turut mendapat bantahan rakyat Myanmar dengan siri himpun di jalan raya. Gerakan rakyat bagaimanapun mendapat respons ganas pasukan keselamatan menyebabkan kebangkitan besar rakyat Myanmar.Dalam pada itu, Suu Kyi dikenakan tahanan rumah selepas junta mengenakan enam pertuduhan ke atas beliau termasuk melakukan hasutan dan tidak memiliki lesen alat perhubungan “walkie talkie”.Prosiding kes beliau bagaimanapun ditunda sekali lagi sehingga 10 Mei depan, kata peguamnya Min Min Soe pada Isnin selepas pendengaran di mahkamah.12 minggu sejak Suu Kyi ditahan, Min Min Soe berkata peguam-peguamnya masih tidak mendapat kebenaran untuk bertemu dengan Suu Kyi secara bersemuka selain pelbagai kerenah birokrasi terpaksa dihadapi pihaknya.“Ketika hakim bertanya kepada polis tahap siasatan ketika ini, mereka tak dapat beri jawapan secara spesifik,” katanya kepada AFP di samping turut menambah Suu Kyi kecewa dengan perjalanan mahkamah yang lembab ketika ini.“Saya fikir beliau tak diberi akses untuk tengok berita dan televisyen. Saya tak fikir beliau tahu keadaan terkini dalam negara sekarang,” katanya.Selain tidak boleh berjumpa dengan Suu Kyi, junta turut mengelak dari menyiarkan pendengaran kes pemimpin Myanmar itu melalui sidang video.Pertuduhan paling berat yang dihadapi Suu Kyi ketika ini adalah berhubung undang-undang kerahsiaan Myanmar yang akan dibaca di mahkamah di Yangon, 6 Mei depan.


3 rang undang-undang dijangka dibentang di Parlimen hari ini

Berbaki dua hari lagi penutupan sidang Dewan Rakyat bagi Mesyuarat Pertama Penggal Keempat Parlimen ke-14, tiga Rang Undang-Undang dijangka dibentangkan untuk bacaan kali pertama hari ini termasuk Rang Undang-Undang Perihal Dagangan (Pindaan) 2021.Menurut Aturan Urusan Mesyuarat Dewan Rakyat, dua lagi adalah Rang Undang-Undang Pemuliharaan Hidupan Liar (Pindaan) 2021 dan Rang Undang-Undang Harta Pusaka Kecil (Pembahagian) (Pindaan) 2021.Bagi waktu pertanyaan jawab lisan pula, Salim Sharif (BN-Jempol) meminta menteri kewangan menyatakan implikasi faedah terakru kepada para peminjam menerusi moratorium dan kesediaan kerajaan untuk meghapuskan faedah tersebut.Shamsul Anuar Nasarah (BN-Lenggong) pula meminta menteri kanan pendidikan menyatakan sejauh mana perancangan kementerian dalam meneruskan usaha melaksanakan satu aliran sekolah sahaja iaitu Sekolah Kebangsaan supaya tiada lagi masyarakat yang tidak fasih berbahasa Malaysia.Selain itu, soalan Hasanuddin Mohd Yunus (PH-Hulu Langat) kepada menteri komunikasi dan multimedia pula mengenai skrip drama yang menggunakan watak bergelar Tan Sri dan Datuk Seri yang tidak bermoral seperti melakukan hubungan sulit dengan isteri orang serta mengambil rasuah kerana ia menjatuhkan imej gelaran tersebut.Turut ditanya adalah soalan mengenai pengeluaran dan pengedaran benih padi sah kepada peladang yang diajukan oleh Ahmad Tarmizi Sulaiman (PAS-Sik) kepada Menteri Pertanian dan Industri Makanan.Mesyuarat Penggal Keempat Parlimen ke-14 berlangsung selama 17 hari hingga 12 Okt ini.


Rakyat UK mengaku salah godam Twitter presiden AS

Seorang warga Britain mengaku bersalah menggodam akaun Twitter milik tokoh berprofil tinggi pada 2020 seperti calon presiden Demokrat ketika itu Joe Biden, lapor Sputnik, memetik kenyataan Jabatan Kehakiman Amerika Syarikat (AS).
"Seorang warga United Kingdom (UK) mengaku bersalah hari ini di New York atas peranannya menghendap secara maya serta terbabit pelbagai skim yang melibatkan penggodaman komputer, termasuk penggodaman Twitter Julai 2020.
Penggodaman Twitter 2020 menjejaskan lebih daripada 100 akaun berprofil tinggi di laman media sosial. Beberapa akaun yang digodam termasuk milik Elon Musk, bekas Presiden Barack Obama, dan pelabur Warren Buffett.
Jabatan Kehakiman juga berkata O'Connor dan rakannya melakukan perancangan untuk menggunakan pertukaran modul pengenalan pelanggan (SIM) bagi menjalankan pencerobohan siber dengan mencuri mata wang kripto bernilai kira-kira AS$794,000 daripada syarikat yang berpangkalan di Manhattan yang menyediakan infrastruktur dompet dan perisian berkaitan.


Mahkamah Persekutuan tetapkan 31 Mac keputusan permohonan semakan kes SRC Najib

Mahkamah Persekutuan menetapkan 31 Mac untuk menyampaikan keputusannya dalam permohonan bekas perdana menteri Najib Razak untuk menyemak sabitan dan hukumannya dalam kes penyelewengan RM42 juta dana SRC International Sdn Bhd.
Tarikh keputusan itu disahkan oleh seorang daripada peguam Najib, Muhammad Farhan Muhammad Shafee serta Timbalan Pendakwa Raya Mohd Ashrof Adrin Kamarul ketika dihubungi Bernama.
Panel lima hakim Mahkamah Persekutuan diketuai Hakim Besar Sabah dan Sarawak Abdul Rahman Sebli menangguhkan keputusan mahkamah pada 28 Februari lalu selepas mendengar penghujahan selama enam hari daripada peguam Najib, Muhammad Shafee Abdullah dan Timbalan Pendakwa Raya V. Sithambaram.
Empat lagi hakim menganggotai panel itu ialah Hakim Mahkamah Persekutuan Vernon Ong Lam Kiat, Rhodzariah Bujang dan Nordin Hassan serta Hakim Mahkamah Rayuan Abu Bakar Jais.
Pada 23 Ogos 2022, Najib menjalani hukuman di Penjara Kajang selepas gagal dalam rayuannya untuk mengetepikan sabitan, hukuman penjara 12 tahun dan denda RM210 juta atas kesalahan menyeleweng dana SRC International.
Bekas Ahli Parlimen Pekan itu kemudian memfailkan permohonan semakan mengikut Peraturan 137 Kaedah-kaedah Mahkamah Persekutuan 1995, dalam usaha membatalkan keputusan yang dibuat oleh panel lima anggota Mahkamah Persekutuan diketuai Ketua Hakim Negara Tengku Maimun Tuan Mat pada 23 Ogos tahun lepas dalam mengekalkan sabitan, hukuman penjara dan denda.
Pada 28 Julai 2020, Hakim Mahkamah Tinggi Mohd Nazlan Mohd Ghazali mendapati beliau bersalah atas tujuh pertuduhan iaitu tiga pertuduhan pecah amanah, tiga pertuduhan pengubahan wang haram dan satu pertuduhan salah guna kuasa.
Hakim Mohd Nazlan, yang kini hakim Mahkamah Rayuan, menjatuhkan hukuman penjara 12 tahun dan denda RM210 juta atau penjara lima tahun dan keputusannya dikekalkan oleh Mahkamah Rayuan pada 8 Disember 2021.
Sepanjang prosiding selama enam hari itu, Shafee berhujah bahawa panel Mahkamah Persekutuan sebelum ini yang mendengar rayuan Najib melakukan kesilapan asas dalam undang-undang dengan tidak membenarkan penangguhan perbicaraan dan tidak membenarkan bekas peguam Najib, Hisyam Teh Poh Teik menarik diri.
Bagaimanapun, Sithambaram berhujah bahawa tiada pelanggaran keadilan semula jadi atau ketidakadilan atau penyalahgunaan proses mahkamah dalam kes itu kerana pihak pembelaan diberi peluang untuk mengemukakan rayuan terakhirnya tetapi Hisyam memilih untuk tidak mengambil peluang yang diberikan atas alasan beliau tidak bersedia.


UK tawarkan vaksinasi pilihan bagi kanak-kanak berusia 12 hingga 15 tahun

Semua kanak-kanak berusia 12 hingga 15 tahun akan diberikan vaksin Covid-19 tetapi tidak diwajibkan untuk berbuat demikian, kata ketua pegawai perubatan (CMO) United Kingdom (UK).Britain antara negara yang paling teruk dilanda Covid-19 dengan lebih 134,000 kematian.Walaupun program vaksinasi di negara itu dianggap berjaya, jumlah kes tetap tinggi akibat penularan varian Delta, dan penduduknya bimbang jumlah kes meningkat dengan pembukaan sekolah selepas cuti musim panas.“Saya sudah menerima syor daripada ketua pegawai perubatan untuk luaskan vaksinasi kepada mereka yang berusia 12 hingga 15 tahun, bagi melindungi kanak-kanak dari Covid-19 dan mengurangkan penularan di sekolah dan kelas pembelajaran,” kata Menteri Kesihatan Sajid Javid.Program vaksinasi dalam kalangan kanak-kanak di UK menimbulkan isu walaupun beberapa negara lain telah mengambil keputusan untuk memberi suntikan kepada golongan tersebut.Jawatankuasa Bersama Vaksinasi dan Imunisasi (JCVI), yang menasihati Jabatan Kesihatan UK mengenai imunisasi sebelum ini berkata margin manfaat berdasarkan perspektif kesihatan dianggap terlalu kecil untuk menyokong pemberian vaksin kepada kanak-kanak sihat berusia 12 hingga 15 tahun.Bagaimanapun CMO England, Scotland, Wales dan Ireland Utara mengatakan vaksinasi kepada golongan berkenaan perlu dilakukan selepas mengambil kira isu lebih luas seperti pendidikan dan kesihatan mental.CMO berkata pemberian vaksin kepada kanak-kanak berusia 12 hingga 15 tahun akan membantu mengurangkan penularan Covid-19 di sekolah, dengan kira-kira tiga juta kanak-kanak yang layak berpotensi diberikan dos pertama vaksin Pfizer.Menurut mereka, Covid-19 adalah penyakit mudah menular terutama selepas kemundulan varian Delta.CMO turut mencadangkan kanak-kanak diberikan satu dos suntikan vaksin Pfizer-BioNTech.JCVI kini diminta mengumpulkan data terperinci mengenai keperluan dos kedua.


Muhyiddin seru rakyat tolak tindakan jejas kestabilan politik

Muhyiddin Yassin hari ini menyeru rakyat menolak tindakan membuta tuli segelintir ahli politik yang sengaja mahu menjejaskan kestabilan politik dan pelan pemulihan ekonomi negara yang sedang dilaksanakan dengan baik pada masa ini.Perdana menteri berkata apa yang perlu adalah sebuah kerajaan yang stabil dan teguh dengan sokongan rakyat, supaya lebih banyak inisiatif memulihkan ekonomi dan membantu rakyat dapat dilaksanakan dengan berkesan.“Saya ingin mengajak saudara dan saudari sekalian supaya bersama-sama dengan saya dan rakan-rakan dalam Kerajaan Perikatan Nasional untuk mengemudi negara dalam keadaan kita masih berhadapan dengan krisis ekonomi dan kesihatan pada masa ini.“Pengumuman yang saya buat pada hari ini menandakan kerajaan Perikatan Nasional mendengar rintihan saudara dan saudari sekalian.“Kita cuba sedaya upaya untuk membantu rakyat menghadapi detik yang sukar ini,” katanya dalam pengumuman khas Kerangka Inisiatif Tambahan Khas (Kita Prihatin) yang disiarkan secara langsung hari ini.Sementara itu, Muhyiddin berharap rakyat kekal istiqamah dalam mengamalkan penjagaan kendiri dan sentiasa mematuhi prosedur operasi standard (SOP) yang ditetapkan kerajaan untuk memastikan semua pihak terlindung daripada wabak Covid-19.“Selama enam bulan yang lepas kita harungi tempoh yang sukar. Alhamdulillah, kita masih dapat bertahan,” katanya.Beliau berkata setiap tindakan boleh menentukan bukan sahaja keselamatan diri sendiri tetapi juga keselamatan orang lain seperti anak-anak, ibu bapa, saudara mara, rakan-rakan serta masyarakat sekeliling.Jelas perdana Menteri, Covid-19 dan kesan wabak itu ke atas kehidupan manusia tidak membezakan antara kaum, agama atau fahaman politik kerana semua pihak terkesan dengannya tanpa ada yang terkecuali.“Kita tidak boleh mengharapkan bantuan dari luar kerana negara-negara lain juga sedang bergelut menyelesaikan masalah mereka sendiri. Kita hanya dapat bergantung kepada sesama kita dalam sebuah keluarga besar rakyat Malaysia. Semangat ‘kekitaan’ inilah yang kita mahukan. Bak ungkapan yang sering diucapkan, ‘Kita Jaga Kita’.“Saya yakin dan percaya kepada kekuatan semangat kita sebagai rakyat Malaysia. Marilah kita bersama-sama mendoakan kemakmuran negara kita dan kesejahteraan seluruh rakyat,” katanya.


Saya tidak keseorangan, kata Annuar Musa

Bekas setiausaha agung Barisan Nasional (BN) Annuar Musa mengatakan dirinya tidak keseorangan dalam menyatakan padangan terhadap keadaan politik semasa termasuk perkara melibatkan pendirian parti yang menolak kerjasama dengan DAP.Katanya ada ramai dalam kalangan pemimpin-pemimpin Umno tidak mahu bercakap terus terang, tetapi berkongsi sentimen sama atas apa yang sedang berlaku sekarang ini.“Dalam ramai-ramai yang tidak mahu bercakap secara berterus terang, mungkin saya antara yang suka memilih untuk berterus terang, dilihat semacam saya keseorangan, tetapi hari ini dan semalam saya banyak dihubungi kawan-kawan dalam Kabinet dan Majlis Kerja Tertinggi (MKT) yang berkongsi sentimen sama atas apa yang sedang berlaku.“Saya harap dan berdoa mereka mainkan peranan masing-masing kerana MKT juga badan tertinggi dalam membuat keputusan selain Perhimpunan Agung Umno,” katanya dalam satu sidang media khas di Putrajaya hari ini.Annuar pada masa sama mengatakan memahami wujud soal sensitiviti dalam kalangan ahli Umno mengenai hubungannya dengan Bersatu, sebuah parti yang ditubuhkan bersama pada 2016 oleh Perdana Menteri Muhyiddin Yassin.Katanya perbezaan pendapat antara dirinya dengan Presiden Umno Ahmad Zahid Hamidi mengenai masa depan Umno disebabkan pendirian beliau terhadap kepentingan peribadi tidak boleh diutamakan dalam parti.“Isu peribadi tidak seharusnya menjadi agenda utama. Utamakan parti dan rakyat, bukan masalah individu yang sepeatutnya ditangani secara peribadi”.Annuar berkata, piagam Muafakat Nasional antara PAS dan Umno tidak eksklusif untuk kedua-dua parti itu sahaja, tetapi ia dibentuk dengan niat untuk bekerjasama dengan pihak lain demi perpaduan Melayu-Islam.Zahid bersama bekas presiden Najib Razak dan pemimpin-pemimpin yang dikaitkan dengan mereka mendesak PAS untuk keluar daripada Perikatan Nasional, sehingga kini ditolak parti Islam itu.Annuar mengatakan ada individu dalam Umno mengadakan pertemuan dengan pemimpin DAP bagi membincangkan rancangan menggagalkan Belanjawan 2021 bulan lepas.Katanya beberapa individu ini terdiri daripada mereka dalam MKT dan juga pemimpin tertinggi.Annuar bagaimanapun berkata, beliau memberikan kepercayaan penuh kepada MKT untuk memutuskan sama ada Umno perlu meninggalkan PN atau tidak.


Dunia pasca pandemik bakal saksikan peningkatan pelepasan karbon, kata pakar

Pakar-pakar alam sekitar berkata pelepasan karbon global akan meningkat dengan ketara di dunia pasca pandemik sekali gus mendorong orang ramai mula mengamalkan gaya hidup yang lebih mesra alam selama tempoh perintah berkurung.Renard Siew adalah penasihat perubahan iklim di Pusat Kajian Tadbir Urus dan Politik (GPS), sebuah firma penyelidikan sains politik dan tingkah laku sosial di Kuala Lumpur.Beliau berkata indeks kualiti udara meningkat sepanjang tempoh berkurung di rumah kerana aktiviti pengangkutan berkurangan secara drastik, namun katanya peningkatan kualiti udara mungkin kelihatan baik di peringkat tempatan namun di peringkat global, ia tidak berubah secara ketara di seluruh dunia dengan hanya 6% penurunan pelepasan karbon direkodkan.“Ini adalah testimoni mengenai skala cabaran iklim yang dihadapi dunia dan bagaimana ekonomi sekarang harus melakukan ‘reset’ secara besar-besaran daripada hanya berusaha untuk usaha pemulihan semata-mata,” katanya kepada MalaysiaNow.Beliau menjangka tahap pelepasan karbon pasca pandemik mungkin akan kembali merosot lebih teruk daripada sebelum pandemik Covid-19 melanda, kerana aktiviti industri dan ekonomi akan mula meningkat dan orang ramai akan ghairah untuk kembali melakukan perjalanan.“Kami menjangka pelepasan karbon akan sekali atau tiga kali ganda daripada kadar sebelum ini kerana orang mula bekerja lebih masa untuk mengganti semula produktiviti yang tak dapat mereka lakukan semasa sekatan pergerakan penuh,” katanya.Andrew Sebastian yang memimpin Ecotourism and Conservation Society Malaysia (ECOMY) turut bersetuju perlu ada perubahan gaya hidup dalam kalangan masyarakat untuk mengurangkan pelepasan karbon di dunia pasca pandemik.Bercakap kepada MalaysiaNow, Sebastian berkata dunia pasca wabak akan menyaksikan peningkatan pelepasan karbon yang tinggi.Beliau berkata walaupun orang ramai hanya berada di tempat tinggal mereka sepanjang sekatan pergerakan penuh, mereka tetap menjalankan gaya hidup intensif karbon kerana kerap melakukan aktiviti membeli-belah dalam talian, lebih banyak daripada sebelum ini.Beliau menasihatkan orang ramai menerapkan gaya hidup yang lebih mesra alam seperti mengurangkan belanja dalam talian kerana proses penghantaran barangan turut meningkatkan pelepasan karbon.Namun, katanya, membeli-belah dalam talian boleh menjadi lebih mesra alam jika syarikat e-dagang memilih kenderaan elektrik atau mesra karbon dalam aktiviti penghantaran barangannya.“Sekiranya ia dilakukan dengan betul dan menggunakan kenderaan mesra karbon, ia tidak akan sama dengan kenderaan biasa yang keluarkan karbon secara intensif. Jadi, menggunakan kenderaan elektrik adalah pilihan terbaik,” katanya.Selain itu, menjadi “vegetarian” untuk beberapa hari dalam seminggu juga akan turut membantu kerana menternak haiwan memerlukan pembukaan ladang yang luas selain perlu memberi makan.“Banyak sumber alam digunakan untuk keperluan menternak lembu dan ternakan lain dari segi rantai makanan. Ya, betul, menjadi vegetarian untuk beberapa hari dalam seminggu boleh membantu.“Kita perlu ubah gaya hidup kita, sasarkan untuk hidup dengan cara yang lebih minimalis,” katanya.“Dari sudut itu, ia akan boleh menyebabkan pelepasan karbon berkurangan.”Beliau turut berkata negara maju mengeluarkan lebih banyak karbon global daripada negara-negara membangun kerana ekonomi yang lebih besar menyebabkan produktiviti industri semakin maju dan tidak mengamalkan perindustrian lestari.“Harus ada perubahan dalam pelaburan kepada industri yang lebih memerhatikan kemampanan dan lestari selain berusaha menambah baik pelepasan gas rumah hijau.“Semakin anda kaya, semakin banyak anda akan beli barang-barang mewah. Dan sayangnya, gaya hidup mewah ini turut memiliki jejak karbonnya.”Siew berkata jejak karbon yang dihasilkan negara-negara kaya akan meninggalkan kesan jangka panjang kepada masyarakat berpendapatan rendah yang terpinggir.Di samping itu, suhu global yang dijangka meningkat 1.5 darjah celsius akan menyaksikan beberapa kejadian bencana alam terus meningkat seperti banjir dan kemarau.Ketika itu, katanya golongan berpendapatan rendah akan menjadi kumpulan yang paling terkesan dengan perubahan iklim.“Realitinya kita tidak mempunyai masa dan malangnya golongan paling terpinggir yang akan sering tanggung derita akibat perubahan iklim.“Semua pihak berkepentingan tanpa mengira kumpulan pendapatan dan dari mana pun anda, seharusnya dan mesti terlibat dalam agenda hijau,” katanya.


Liz Truss dipilih sebagai PM baru Britain

Setiausaha Luar Britain Liz Truss dipilih menjadi perdana menteri baru United Kingdom (UK), umum Jawatankuasa Parti Konservatif 1922 pada Isnin.
Truss, 46, memperoleh 81,326 undi manakala pencabarnya Rishi Sunak sekadar mendapat 60,399 undi, menurut pengerusi jawatankuasa itu, Sir Graham Brady.
Beliau akan menggantikan Boris Johnson sekali gus menjadi perdana menteri wanita ketiga UK selepas Margaret Thatcher dan Theresa May, lapor Agensi Anadolu.
Truss dijangka menerima watikah untuk membentuk kerajaan baru dari Ratu Elizabeth II hari ini.


Kes baru sekali lagi lepasi 22,000 jangkitan

22,133 kes baru Covid-19 direkodkan hari ini menjadikan jumlah keseluruhan sebanyak 3,083,683 kes.Dari 22,133  kes harian yang dilaporkan pada hari ini, 146 kes (0.66%) adalah daripada Kategori Tiga, Empat, dan Lima, dan 21,987 kes (99.34%) lagi adalah terdiri daripada Kategori Satu dan Dua.MENYUSUL LAGI


Lebih ramai bekas pemimpin DAP Pulau Pinang dijangka sertai Warisan

Lebih ramai bekas pemimpin DAP Pulau Pinang dijangka menyertai Warisan (Warisan) susulan penyertaan tiga bekas pemimpin DAP dalam parti yang berpangkalan di Sabah itu.Koordinator Warisan Pulau Pinang yang baru dilantik Jeff Ooi berkata penyertaan beliau dan bekas ahli Dewan Undangan Negeri (Asun) Batu Lanchang Danny Law Heng Kiang dilihat sebagai perintis kepada lebih ramai lagi bekas pemimpin DAP untuk mengikut jejak mereka.“Tetapi tumpuan kita bukan setakat untuk menerima bekas ahli DAP kerana Warisan Pulau Pinang mahu merentas semua pelosok landskap politik dan melihat penyertaan daripada tokoh korporat dan golongan profesional muda.“Syarat daripada pucuk pimpinan adalah untuk melihat tidak kurang 50% keahlian dan sokongan daripada golongan profesional muda,” katanya dalam sidang media hari ini.Ooi yang juga bekas ahli Parlimen Jelutong hari ini turut mengumumkan kemasukan seorang lagi bekas pemimpin DAP iaitu Martin Lim, 53, dalam Warisan Pulau PinangLim menyertai DAP pada 2009 dan pernah memegang jawatan sebagai ketua kakitangan Ibu Pejabat DAP Pulau Pinang manakala Law yang mengumumkan keluar parti itu pada 18 Januari lepas setelah menyertainya selama 35 tahun pernah menjadi Adun Batu Lanchang.Ditanya mengapa beliau memilih Wariasan, Ooi berkata beliau tertarik dengan konsep parti berbilang kaum dan agama, inklusif dan progresif yang diterapkan ke dalam parti tersebut.Berkenaan hala tuju parti itu pada Pilihan Raya Umum Ke-15 (PRU15) kelak, Ooi berkata parti Warisan Pulau Pinang akan berusaha keras untuk mencapai matlamat menubuhkan sebuah kerajaan pusat dengan Presiden Warisan Datuk Seri Mohd Shafie Apdal memainkan peranan penting dan kritikal.


Siasatan SPRM terhadap hakim Nazlan tidak ikut Perlembagaan, kata badan peguam

Badan Peguam Malaysia berkata siasatan Suruhanjaya Pencegahan Rasuah Malaysia (SPRM) terhadap hakim Mahkamah Rayuan Mohd Nazlan Mohd Ghazali adalah tindakan yang bertentangan dengan Perlembagaan.Presidennya Karen Cheah Yee Lynn berkata siasatan itu melanggar doktrin pengasingan kuasa dan juga menjejaskan kebebasan badan kehakiman.Dalam satu kenyataan beliau berkata “ada mekanisme ditetapkan bagi menangani isu ini dan… sebarang percubaan oleh pihak tidak bertanggungjawab boleh dilihat sebagai menjejaskan keyakinan orang ramai terhadap badan kehakiman.“Perkara 125 Perlembagaan Persekutuan menyediakan cara khusus yang membolehkan sebarang aduan salah laku kehakiman ditangani dalam suatu cara tertentu yang akan memastikan keyakinan orang ramai terhadap Badan Kehakiman berterusan.“Tanpa keyakinan yang diperlukan diterapkan kepada badan kehakiman sebagai sebuah institusi, pentadbiran sistem kehakiman tidak akan mendapat penghormatan dan penerimaan yang penting terhadap keberkesanan operasinya dalam pentadbiran kehakiman kita,” katanya.Hakim Nazlan telah membuat satu laporan polis pada 21 April berhubung artikel berita disiarkan portal Malaysia Today yang mendakwa beliau sedang disiasat berhubung pemindahan wang yang tidak dapat dijelaskan ke dalam akaun banknya.Pejabat Ketua Pendaftar Mahkamah Persekutuan dalam satu kenyataan berkata Nazlan menafikan “tuduhan-tuduhan palsu, tidak berasas serta berniat jahat” yang bertujuan menjatuhkan kredibiliti beliau sebagai seorang hakim Mahkamah Rayuan.Pejabat itu memandang serius tuduhan serta komen sedemikian, dan mengingatkan orang ramai bahawa tuduhan terhadap badan kehakiman bertujuan untuk mengganggu gugat kes-kes yang sedang dalam proses perbicaraan, adalah satu pelanggaran prinsip sub judice.Cheah berkata orang ramai tidak jelas mengenai siapa yang membuat laporan itu, atau bila laporan seperti itu dibuat.“Apa yang jelas kepada Badan Peguam Malaysia ialah tidak sepatutya terdapat pilih kasih oleh pihak berkuasa dalam menangani isu yang sama – dan berdasarkan kepada asas ini, kami mendesak siasatan yang sama dijalankan oleh pihak polis terhadap laporan yang dibuat Nazlan terhadap dakwaan yang dibangkitkan dalam kenyataan yang dikeluarkan Raja Petra Kamarudin dalam blognya, Malaysia Today pada 20 April 2022,” katanya.Cheah berkata Badan Peguam Malaysia sedar sepenuhnya bahawa badan kehakiman tidak berada dalam sebarang kedudukan untuk mengambil langkah bagi melindungi dirinya, dengan melibatkan dirinya dalam perbicaraan oleh media atau mana-mana bentuk kontroversi awam.“Sebab itulah terdapat satu keperluan untuk Badan Peguam Malaysia untuk melindungi maruah dan intergriti mahkamah dan badan kehakiman secara keseluruhannya, memandangkan sifat badan itu yang sentiasa tidak dapat mempertahankan diri daripada kritikan atau tuduhan liar yang dibuat oleh pihak tidak bertanggungjawab,” katanya.“Kami meminta pendekatan berhati-hati oleh pihak berkuasa kita, dan tidak terpengaruh dengan desakan suara-suara sumbang dibuat oleh jaguh siber,” katanya.Pada 23 April lepas akhbar The Star menyiarkan satu laporan ekskusif yang menyatakan bahawa Ketua Pesuruhjaya SPRM Azam Baki mengesahkan bahawa suruhanjaya itu telah memulakan siasatan terhadap hakim Nazlan berhubung dakwaan wang yang tidak dapat dijelaskan dalam akaunnya, berikutan laporan yang dibuat berkaitan perkara itu.


135 korban Covid-19 dicatat, kes baru meningkat jangkau 8,800

Malaysia merekodkan kes baru sebanyak 8,868 menjadikan kes keseluruhan Covid-19 meningkat sebanyak 808,658.Selangor kekal mencatat kes harian tertinggi sebanyak 4,152 disusuli Kuala Lumpur (1,133), Negeri Sembilan (897), Perak (543), Kedah (360), Johor (336), Sarawak (281), dan Sabah (279).Hanya Perlis (1) sahaja yang mencatat kes satu digit hari ini.Negara juga mencatat sebanyak 5,802 kes sembuh menjadikan jumlah keseluruhan kes sembuh meningkat kepada 725,480.Kes aktif dengan kebolehjangkitan pula kini berjumlah 77,275.Dalam pada itu, 952 pesakit ditempatkan di unit rawatan rapi (ICU) termasuk 445 orang memerlukan bantuan alat pernafasan.Malaysia turut mencatat 135 lagi korban akibat Covid-19, menjadikan jumlah mangsa yang maut meningkat kepada 5,903.


Diusir dari rumah, pemuda OKU kini temui bahagia di pusat jagaan orang tua

Dibesarkan dalam keluarga dengan ibu bapa berpisah, Ahmad Zahrin Anas tidak pernah menyangka akan menemui kebahagiaan dan keselesaan yang diimpikannya selepas menghuni sebuah rumah kebajikan untuk orang-orang tua di Sungai Petani, Kedah.
Mesra disapa dengan panggilan Anas, pemuda berusia 31 tahun itu pernah diusir dari rumah ketika menuntut di sekolah menengah disebabkan masalah keluarga.
Ketika berada di tingkatan lima, Anas mengalami kemalangan jalan raya yang menyebabkan dia kehilangan kaki kirinya.
Ibu bapanya berpisah ketika usianya masih terlalu muda.
Selepas diusir dari rumah bapanya, Anas kemudiannya dibesarkan oleh neneknya.
Pada tahun 2017, neneknya meninggal dunia.
Sejak itu, dia cuba untuk menguruskan kehidupannya sendiri.
Hilang tempat bergantung dan berkongsi kasih sayang, Anas memohon pertolongan dari Jabatan Kebajikan Masyarakat (JKM) untuk mendapatkan tempat berteduh.
Pada hari yang sama, dia menerima panggilan memberitahu keberadaan sebuah rumah kebajikan sudi menerimanya.
“Saya suka duduk di sini. Boleh belajar mengaji dengan ustaz. Boleh tolong pakcik-pakcik di sini.
“Banyak benda saya boleh buat dan lakukan di sini,” katanya kepada MalaysiaNow ketika lawatan ke Rumah Qaseh Ayah, baru-baru ini.

Menurut penyelia di situ, meskipun keadaan Anas yang cacat sebelah kaki dia tetap mahu memberikan sumbangan dan berbakti kepada semua penghuni di situ.
Hampir setiap hari, Anas akan menaiki motosikal tiga rodanya ke bandar Sungai Petani untuk membantu kerja-kerja di sebuah butik pakaian yang turut beroperasi bersama pengurusan rumah jagaan tersebut.
Anas akan pergi bersendirian dan menempuh perjalanan hampir 40 minit kerana pergerakannya yang disifatkan sedikit perlahan berbanding menunggang motosikal dua roda.
Ada ketika, penyelia dan warden akan meminta bantuannya membeli barang-barang dapur dan keperluan harian di sebuah kedai runcit berdekatan.
Lebih mengujakan, Anas memberitahu, dia amat gembira dapat membuat tugasan-tugasan itu dan menyedari dirinya juga mampu berbakti kepada masyarakat.
Mahu lakukan lebih baik
Ketika lawatan MalaysiaNow ke rumah jagaan tersebut, hujan turun dengan lebat.
Anas tetap meneruskan tugasannya ke kedai runcit meskipun dinasihatkan supaya menunggu sehingga hujan reda.
Dia menegaskan, kedai akan tutup awal pada hari Jumaat dan dia akan sibuk di butik pada waktu petang.
Apabila dipuji oleh para penghuni rumah jagaan itu yang lebih tua daripadanya, Anas hanya tersenyum malu.
Dia kemudiannya berkata, terdapat dua hasrat yang ingin diminta sekiranya ada sesiapa yang sudi membantu.
“Saya perlukan kerusi roda baru dan mahu buat pembedahan buang usus,” katanya merujuk kepada pembedahan bariatrik iaitu bentuk surgeri pintasan usus untuk membantu seseorang menurunkan berat badan.
Setakat ini, Anas mempunyai berat badan anggaran 140kg dan mengatakan dirinya tidak pernah berjaya menurunkan berat badan meskipun mencuba pelbagai teknik diet untuk kurus.
Menurut Anas, sekiranya dia menjalani pembedahan tersebut, dia boleh menggunakan kaki palsu dan membuat lebih banyak tugasan-tugasan yang diperlukan oleh rumah jagaan.
“Saya ada satu sahaja kerusi roda untuk kegunaan harian. Ini jugalah yang saya gunakan untuk mandi dan bergerak.
“Ia juga dah berbunyi. Jika saya ada satu lagi kerusi roda, mungkin saya boleh gunakannya bergilir-gilir.”

Ahmad Zahrin Anas menunggang motorsikal meredah hujan untuk ke butik pakaian di mana dia bekerja.

Ketika ditanya, apakah perubahan besar yang dialaminya selepas menghuni pusat jagaan tersebut, Anas mengimbau kembali hari pertama kedatangannya ke rumah itu.
Kehadirannya disapa oleh seorang penghuni, Akmat Milaham seorang warga emas berusi 66 tahun dari Sabah.
Kata Anas, fikirannya masih buntu dan tidak pasti dengan takdir yang akan menemuinya di situ.
“Saya tak boleh bayang apa-apa masa itu. Sebab JKM beritahu ini rumah untuk orang tua. Saya pun tak kenal sesiapa.
“Bila dah kenal dan tinggal lebih lama di sini, saya berasa lebih santai dengan pakcik-pakcik dan suka mengusik mereka.”
Menambah keceriaan
Sementara itu, Akmat meluahkan rasa gembira dengan kehadiran pemuda itu dengan mengatakan Anas banyak membantu mereka mengambil bekalan ubat-ubatan di hospital dan klinik berdekatan.
“Macam-macam lagi yang dibantu. Pak Cik selalu tanya Anas pasal telefon, macam mana nak guna WhatsApp, nak telefon adik beradik di Sabah.
“Dia akan tunjukkan kepada pakcik,” katanya yang sudah setahun tinggal di pusat jagaan tersebut.
Seperti anak-anak muda yang lain, Anas menyatakan keazamannya untuk mendapatkan pekerjaan dan mempunyai gaji sendiri.
Bagaimanapun, dia tidak menolak untuk terus tinggal dan berbakti di situ.
Katanya, disebabkan statusnya sebagai orang kurang upaya (OKU) menyebabkannya sukar mendapat peluang pekerjaan dan memulakan hidup yang lebih selesa seperti menyewa di tempat sendiri dan menyimpan wang.
“Sebab itu saya nak buat pembendahan tersebut. Kalau kurus saya boleh pasang kaki palsu.
“Saya juga boleh dapat kaki palsu dan bantu pertubuhan ini dengan lebih baik.”
Dia juga memberitahu, sebelum ini pernah ke hospital untuk mendapatkan rawatan mengenai masalah kesihatannya yang dilihat membimbangkan.
Ini kerana, Anas menyedari saiz kakinya semakin besar dan mengeras.
“Orang-orang yang tengok kata sakit kaki gajah. Tetapi doktor masih tak sahkah apa-apa. Lagipun rawatan hari itu cuma ambil sampel air kencing dan darah sahaja.
“Kemudian hospital penuh akibat Covid-19 dan sekatan perjalanan sebab PKP. Saya pun tak pergi ke hospital selepas itu.
“Saya akan cuba dapatkan rawatan di hospital dalam masa terdekat dan diharapkan doktor dapat membantu masalah kesihatan saya,” katanya.


Sultan Selangor perkenan DUN tidak dibubarkan

Menteri Besar Selangor Amirudin Shari hari ini mengulangi pendirian tidak akan membubarkan Dewan Undangan Negeri (DUN) bagi memberi laluan kepada pilihan raya negeri serentak dengan persekutuan pada Pilihan Raya Umum ke-15 (PRU15).
Dalam satu kenyataan, Amirudin berkata beliau sudah mengadap Sultan Selangor Sultan Sharafuddin Idris Shah hari ini.
“Saya menyembah maklum komitmen dan persiapan kerajaan negeri dalam mendepani kemungkinan situasi banjir di Selangor, usaha pemulihan ekonomi, bantuan kebajikan, serta persiapan Belanjawan Selangor 2023 yang akan dibentangkan dalam sesi DUN Selangor pada tahun ini,” katanya.
"Tuanku berkenan agar pentadbiran ini diteruskan supaya dapat memfokuskan usaha menjamin kesejahteraan rakyat Selangor.”
Selangor adalah satu daripada enam kerajaan negeri di bawah Pakatan Harapan (PH) dan Perikatan Nasional (PN) yang menentang gesaan pilihan raya diadakan lebih awal.
Selain Selangor, Negeri Sembilan, Pulau Pinang, Kedah, Kelantan dan Terengganu turut berkata ia tidak akan membubarkan DUN masing-masing sehingga tahun depan, memecah tradisi pilihan raya serentak di peringkat persekutuan dan negeri.
Pda 10 Oktober, Perdana Menteri Ismail Sabri Yaakob mengumumkan pembubaran Parlimen, mengatakan ia akan mengembalikan mandat kepada rakyat untuk memilih kerajaan yang stabil, kuat dan dihormati.
Namun, PH dan PN dianggotai Bersatu dan PAS memetik alasan banjir musim tengkujuh serta keperluan untuk memastikan pemulihan ekonomi  selepas Covid-19 dalam membantah pembubaran Parlimen itu.


Lima lagi kluster baru Covid-19 dikesan

Lima lagi kluster baharu Covid-19 dikesan di negara ini, iaitu tiga di Sabah manakala masing-masing satu di Wilayah Persekutuan Labuan dan Selangor.Ketua Pengarah Kesihatan Dr Noor Hisham Abdullah berkata, tiga kluster baharu di Sabah ialah Kluster Kasih, Kluster Surat dan Kluster Khazanah, manakala di Labuan ialah Kluster Bah Bundle dan di Selangor Kluster Sungei Way.Beliau berkata Kluster Kasih di kenal pasti di daerah Lahad Datu, apabila kes indeks ke-12,509 didapati positif hasil saringan petugas kesihatan pada 27 September dan dimasukkan ke Hospital Lahad Datu untuk rawatan.“Saringan kontak rapat telah mengenal pasti 33 lagi kes positif, manakala 1,804 individu masih menunggu keputusan,” katanya pada sidang media secara maya yang disiarkan di Facebook Kementerian Kesihatan (KKM), hari ini.Bagi Kluster Surat di Sandakan, Noor Hisham berkata ia membabitkan kes indeks ke-15,097, yang dikenal pasti positif hasil saringan individu bergejala dan telah dimasukkan ke Hospital Lahad Datu untuk rawatan, dan saringan kontak rapat telah mengesan 24 lagi kes positif manakala 49 individu lagi masih menunggu keputusan.Mengenai Kluster Khazanah juga di Lahad Datu, Noor Hisham berkata kes indeks ke-14,842 dikenal pasti positif hasil saringan kontak rapat pada 9 Oktober dan dimasukkan ke Hospital Lahad Datu.“Saringan kontak rapat telah mengesan 13 lagi kes positif dan sehingga kini terdapat 638 individu lagi masih menunggu keputusan,” katanya.Memperincikan mengenai Kluster Sungei Way melibatkan Petaling dan Gombak di Selangor, serta Titiwangsa di Kuala Lumpur, Noor Hisham berkata kes indeks ke-14,307 dikenal pasti positif hasil saringan individu bergejala pada 7 Oktober dan dimasukkan ke Hospital Sungai Buloh.“Susulan saringan kontak rapat telah mengenal pasti 17 lagi kes positif dan tujuh individu lagi masih menunggu keputusan,” katanya.Noor Hisham berkata bagi Kluster Bah Bundle di Wilayah Persekutuan Labuan, ia melibatkan kes indeks ke-11,771, yang dikenal pasti positif hasil saringan pulang dari kawasan berisiko tinggi Sabah pada 2 Oktober dan dimasukkan ke Hospital Labuan.“Berikutan itu, saringan kontak rapat telah mengenal pasti dua lagi kes positif dan 296 individu masih menunggu keputusan,” katanya.Beliau berkata kluster lain yang mencatatkan pertambahan kes ialah Kluster Benteng LD (17 kes); Kluster Tembok (16); Kluster Tujuh Serangkai (lapan); Kluster Tanamera (lapan); Kluster Utama (lima); Kluster Jalan Meru (dua); manakala Kluster Ramai-Ramai, Kluster Highway dan Penjara Reman masing-masing merekodkan satu kes.


Bekas pemain bola sepak kebangsaan Shebby Singh meninggal dunia

Bekas pemain bola sepak kebangsaan Serbegeth Singh atau lebih dikenali sebagai Shebby Singh, meninggal dunia ketika berbasikal di Sunway Iskandar Puteri.Ketua Polis Iskandar Puteri Dzulkhairi Mukhtar ketika dihubungi Bernama mengesahkan kejadian itu.“Saya masih tidak dapat laporan penuh. Kejadian berlaku lebih kurang 7.30 malam, beliau dipercayai terbabas ketika berbasikal di lokasi kejadian,” katanya.Shebby, 61, merupakan bekas pemain negara yang pernah beraksi untuk pasukan Johor, Kuala Lumpur, Negeri Sembilan, Pahang sebelum bersara pada 1996.Lahir pada 20 Ogos 1960, bakat Shebby yang berasal daripada Kluang, Johor dikesan oleh Abdul Shatar Khan, individu yang terkenal dengan reputasi sebagai jurulatih remaja.Mendiang S. Subramaniam kemudian berjaya memujuk Shebby untuk meninggalkan Johor dan berhijrah ke Kuala Lumpur pada 1983, satu tindakan kontroversi menyaksikan Shebby digantung setahun oleh Johor atas alasan berpindah tanpa kebenaran.Menyarung jersi kebangsaan pada kejohanan Piala Presiden Korea Selatan pada 1982, Shebby mengumpul 61 penampilan mewakili negara sehingga persaraannya selepas beraksi menentang England di Stadium Merdeka pada 1991.Sepanjang beraksi untuk skuad Harimau Malaya bermula 1982-1991, Shebby telah mewakili negara di tiga temasya Sukan Asia, iaitu 1982 (Delhi), 1986 (Seoul) dan 1990 (Beijing), selain meraih emas Sukan SEA 1989 dan gangsa pada edisi 1985.Di arena domestik, Shebby dikenali sebagai seorang pemain pertahanan kental sepanjang kerjaya bersama Johor, Kuala Lumpur, Pahang dan Negeri Sembilan sebelum mencipta nama sebagai personaliti televisyen bermula 1997, termasuk untuk saluran Astro SuperSport, FoxSports and ESPN Asia.Selaku tonggak Kuala Lumpur, Shebby muncul juara liga 1986, 1987, 1988 dan 1989, juara Piala Malaysia pada 1987, 1988 dan 1989, juara Piala FA pada 1993 dan 1994.Selain menjadi penasihat global Blackburn Rovers pada 2012-2013, Serbegeth pernah menjadi penasihat rancangan realiti, MyTeam serta Malacca Telekom FC, selain menjadi penasihat teknikal Johor Darul Ta’zim (JDT).


IHP bulan April naik 2.3%, inflasi makanan meningkat 4.1%

Indeks Harga Pengguna (IHP) bagi April 2022 meningkat 2.3% kepada 125.9 berbanding 123.1 pada bulan yang sama tahun sebelumnya, kata Jabatan Perangkaan Malaysia (DOSM) hari ini.Menurut laporan IHP April yang dikeluarkan, DOSM berkata kenaikan ini adalah melepasi purata inflasi di Malaysia bagi tempoh Januari 2011 hingga April 2022 (1.9%).Ketua Perangkawan Mohd Uzir Mahidin berkata inflasi makanan pada April meningkat lebih tinggi pada 4.1% dengan 89.1% item makanan bagi kumpulan makanan dan minuman telah merekodkan kenaikan. Ini diikuti oleh restoran dan hotel (3.2%); pengangkutan (3.0%); hiasan, perkakasan dan penyelenggaraan isi rumah (2.7%); pelbagai barangan dan perkhidmatan (1.8%) dan perkhidmatan rekreasi dan kebudayaan (1.3%), katanya dalam satu kenyataan.Uzir menambah pendidikan mencatatkan peningkatan 1.0% manakala perumahan, air, elektrik, gas dan bahan api lain menokok 0.8%.Beliau berkata minuman alkohol dan tembakau serta kesihatan masing-masing meningkat secara marginal 0.5% dan 0.2%.“Komunikasi pula kekal tidak berubah, manakala pakaian dan kasut turun 0.2% berbanding pada bulan yang sama tahun sebelumnya,” jelas beliau.Mengulas mengenai laporan itu, ketua perangkawan itu menjelaskan kenaikan inflasi makanan yang menjadi penyumbang terbesar kepada keseluruhan wajaran Indeks Harga Pengguna, kekal sebagai penyumbang utama kepada kenaikan inflasi.“Inflasi kumpulan ini meningkat 4.1% pada April 2022 berbanding bulan yang sama tahun sebelumnya.“Peningkatan bagi kumpulan makanan dan minuman bukan alkohol sebahagian besarnya berpunca dari kenaikan ketara komponen makanan di luar rumah yang meningkat 4.4% berbanding 4.0% yang dicatatkan pada bulan Mac 2022,” tambah beliau.Uzir seterusnya berkata subkumpulan dalam makanan dan minuman bukan alkohol seperti susu, keju dan telur menunjukkan kenaikan tinggi sebanyak 7.2%, diikuti oleh daging (6.2%), sayur-sayuran (4.5%) dan ikan serta makanan laut (3.8%).Peningkatan harga sayur-sayuran adalah disebabkan oleh cuaca tidak menentu telah menjejaskan kematangan sayur-sayuran dan menyebabkan penyusutan bekalan di pasaran.Selain itu, peningkatan harga ini juga disebabkan oleh peningkatan harga baja, kos logistik dan kekurangan sumber tenaga manusia di tapak pertanian, jelas beliau.Peningkatan dalam kumpulan pengangkutan pula terutamanya disebabkan oleh peningkatan purata harga petrol tanpa plumbum RON97 kepada RM3.84 seliter berbanding RM2.55 seliter pada bulan yang sama tahun lalu.Ini sejajar dengan kenaikan 63.3% harga minyak mentah Brent kepada AS$105.78 setong pada April 2022.Bagi perbandingan bulanan, IHP meningkat 0.2% berbanding Mac 2022, disumbangkan oleh makanan dan minuman bukan alkohol; pengangkutan; perkhidmatan rekreasi dan kebudayaan dan restoran serta hotel yang masing-masing meningkat secara marginal 0.4%.Dalam pada itu, beliau berkata kesemua negeri menunjukkan peningkatan dalam inflasi dengan peningkatan tertinggi dicatatkan oleh Selangor dan Wilayah Persekutuan Putrajaya (3.1%).Beliau turut menambah bahawa inflasi bagi kumpulan pendapatan di bawah RM3,000 meningkat 2.3% dari 123.6 pada April 2021 kepada 126.4 pada April 2022


Pelantikan Najib sebagai pengerusi BNBBC malukan Parlimen Malaysia, kata Kit Siang

Ahli Parlimen veteran DAP Lim Kit Siang hari ini menyelar pelantikan bekas perdana menteri terpalit rasuah, Najib Razak sebagai pengerusi Kelab Penyokong Kerajaan Barisan Nasional (BNBBC) dan meminta Parlimen agar tidak mengiktirafnya.Ahli Parlimen Iskandar Puteri itu berkata, pelantikan Najib membuktikan integriti dan agenda anti-rasuah adalah prinsip yang sangat jauh daripada Umno, MCA, dan MIC.“Apa yang membuatkan pelantikan ini lebih mengejutkan dan memalukan adalah dibuat tiga bulan selepas pendakwaan dan penjatuhan hukuman 12 tahun penjara dan denda RM210 juta kepada Najib pada 28 Julai yang lalu atas kesalahan rasuah, pengubahan wang haram, dan penyalahgunaan kuasa berkaitan dengan kes SRC-1MDB yang bernilai RM42 juta,” kata Lim dalam satu kenyataan hari ini.“Parlimen tidak sepatutnya mengiktiraf pelantikan Najib sebagai pengerusi BNBBC memandangkan perkara ini akan memalukan Parlimen negara kita”.Lim berkata, Najib dianggap sebagai pencuri utama dalam skandal 1MDB oleh pihak kerajaan Amerika Syarikat (AS) yang menggelarnya sebagai Malaysian Official 1 (MO1).BN mempunyai 43 ahli Parlimen tetapi 20 daripadanya memegang jawatan dalam kerajaan.Baki 23 ahli Parlimen BN akan menentukan perbahasan Belanjawan 2021, yang akan mengangkat suara dan tuntutan Umno.Sebagai pengerusi BNBBC, Najib berperanan menentukan hala tuju perbahasan dengan mengatur pembahas dan perkara yang akan mereka bangkitkan, serta susunan pembahas.Najib berdepan dengan 42 pertuduhan rasuah dan pengubahan wang haram berkaitan dengan skandal kewangan 1Malaysia Development Berhad (1MDB) ketika menjadi perdana menteri.Lim berkata, Najib dianggap sebagai pencuri utama dalam skandal 1MDB oleh pihak kerajaan Amerika Syarikat (AS) yang menggelarnya sebagai Malaysian Official 1 (MO1).“Dan Malaysia menantikan pemulangan semula oleh AS$4.5 bilion yang dialihkan secara haram daripada 1MDB daripada kerajaan Amerika Syarikat dan kita sudah menerima AS$620 juta setakat hari ini.“Pelantikan Najib sebagai pengerusi BNBBC dan pengiktirafan pelantikan ini oleh pihak Parlimen adalah satu perkara yang jelas bertentangan dengan ‘membawa keadilan kepada rakyat Malaysia’,” katanya.


Pemimpin Pemuda PKR selar gesaan Adun DAP supaya Anwar berundur selepas kalah PRN Melaka

Pemuda PKR hari ini mengecam seorang Adun DAP yang menggesa presidennya Anwar Ibrahim berundur sebagai pengerusi Pakatan Harapan (PH) berikutan kekalahan gabungan itu dalam Pilihan Raya Negeri (PRN) Melaka, mengatakan tidak adil untuk beliau sahaja yang dipersalahkan.Ahli Dewan Undangan Negeri (Adun) Bilut Lee Chin Chen berkata dalam sebuah hantaran Facebook berkata PH harus memilih pemimpin baru untuk mengetuai gabungan itu, sambil menambah bahawa ia harus meneroka pilihan lain dan mencapai konsensus baru.Dalam catatan yang kemudiannya dipadam, beliau berkata jika tiada harapan untuk “menetapkan semula” PH, pucuk pimpinan DAP perlu mempertimbangkan untuk meninggalkan gabungan itu dan membentuk kerjasama dengan pihak lain.Naib Ketua Pemuda PKR Thiban Subramaniam berkata tidak wajar untuk sesiapa menuding jari terhadap Anwar, kerana banyak faktor lain menjadi punca kekalahan PH di Melaka.“Pimpinan PH termasuk Anwar sedia menerima segala kritikan dan pandangan. Namun ianya sangat tidak adil jika Anwar sahaja dipersalahkan atas atas kekalahan PH,” katanya.Dalam satu kenyataan, beliau berkata Lee sepatutnya memberi ruang dan masa untuk kepimpinan PH melakukan bedah siasat bagi menentukan faktor-faktor yang membawa kepada kekalahan gabungan itu dalam PRN Melaka yang menyaksikan Barisan Nasional (BN) kembali memegang tampuk kerajaan negeri.“Lee harus sedar bahawa setiap keputusan berkenaan PRN Melaka dibuat secara konsensus menerusi mesyuara Majlis Presiden PH,” katanya.“Ia bukan keputusan Anwar seorang sahaja. Malah, beberapa perkara yang tidak dipersetujui Anwar terpaksa diterima atas desakan rakan DAP dan Amanah walaupun bercanggah dengan kehendak rakyat.”Beliau turut mempersoalkan sama ada Lee turut menggesa pemimpin DAP dan Amanah Lim Guan Eng dan Mohamad Sabu untuk berundur selain mencabar untuk mengemukakan nama mana-mana individu yang mampu menggantikan Anwar sebagai ketua pembangkang.Beliau juga berkata kenyataan Lee turut menunjukkan semangat setiakawan dalam PH semakin pudar.“Kalah satu PRN terus ugut keluar PH ini seolah-olah memang wujud perancangan untuk menubuhkan satu pakatan baru tanpa PKR.“Jika itu yang dimahukan pimpinan DAP mahu, mereka boleh keluarkan PKR dari PH,” tambahnya.Beliau turut berkata PKR bertanding di kerusi majoriti Melayu di pedalaman dan bukannya kerusi “selesa” untuk menang dan menambah tiada seorang pun daripada parti itu boleh menyalahkan mana-mana parti komponen lain berhubung kekalahan tersebut.BN kembali membentuk kerajaan negeri di Melaka selepas memenangi 21 dari 28 kerusi yang ditandinginya.PH pula memenangi lima kerusi dan dua kerusi dimenangi Perikatan Nasional.PKR tewas di kesemua 11 kerusi yang ditandinginya.


Dewan Rakyat dijangka bahas isu pemuliharaan Tasik Chini, akta data peribadi

Isu pemuliharaan Tasik Chini, Pahang dan jenayah pencerobohan data peribadi dijangka menjadi antara tumpuan pada hari terakhir Mesyuarat Kedua Penggal Kelima Parlimen ke-14 hari ini.
Menurut aturan urusan mesyuarat di laman rasmi Parlimen, soalan mengenai tindakan kerajaan bagi merawat dan memulih kembali kawasan Tasik Chini agar tidak dilucutkan status Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (Unesco) diajukan Fuziah Salleh (PH-Kuantan) kepada menteri tenaga dan sumber asli pada sesi pertanyaan menteri.
Turut tersenarai, soalan Shaharizukirnain Abd Kadir (PAS-Setiu) yang mahu menteri komunikasi dan multimedia menyatakan perancangan kementerian untuk meminda beberapa fasal dalam Akta Perlindungan Data Peribadi bagi menangani jenayah pencerobohan hampir 100 juta data peribadi.
Pada sesi soal jawab pula, Lukanisman Awang Sauni (GPS-Sibuti) bertanyakan menteri komunikasi dan multimedia mengenai status pemberian tablet melalui program PerantiSiswa dan maklumat terkini jumlah tablet yang bakal diagihkan kepada pelajar daripada golongan B40.
Selain itu, soalan berhubung inisiatif kerajaan membantu mahasiswa yang tercicir dan tidak dapat meneruskan pengajian atau terpaksa menangguhkan pengajian akibat pandemik Covid-19 diajukan Akmal Nasrullah Mohd Nasir (PH-Johor Bahru) kepada menteri pengajian tinggi.
Selesai sesi itu, persidangan Dewan Rakyat diteruskan dengan sesi pembentangan bacaan kali pertama bagi Rang Undang-undang Kanun Keseksaan (Pindaan) 2022  diikuti Rang Undang-undang Kanun Tatacara Jenayah (Pindaan) (No 2) 2022.
Persidangan Dewan Rakyat kali ini berlangsung selama 12 hari bermula 18 Julai lepas.


Majlis Olimpik gesa Adam Adli jelaskan dakwaan rasuah dalam badan sukan

Majlis Olimpik Malaysia (MOM) menggesa Timbalan Menteri Belia dan Sukan Adam Adli Abd Halim supaya menjustifikasikan dakwaan beliau bahawa badan sukan di negara ini dibelenggu oleh gejala rasuah.
Presiden MOM Mohamad Norza Zakaria berkata kenyataan sedemikian adalah tidak wajar, tidak adil dan prejudis kerana pelbagai badan sukan negara berjaya melahirkan juara dunia dalam sukan masing-masing selama berdekad-dekad.
“Sebagai badan penaung 57 Persatuan Sukan Kebangsaan (NSA), MOM amat kecewa dengan kenyataan Adam Adli yang tidak mempunyai justifikasi dan tidak disokong oleh sebarang bukti.
“Sepatutnya Adam Adli hendaklah mengadakan libat urus dengan pihak berkepentingan sebelum mengeluarkan kenyataan menyeluruh yang mencerminkan pemahaman yang lemah mengenai struktur sedia ada,” menurutnya dalam kenyataan hari ini.
Norza berkata beberapa NSA telah diiktiraf sebagai persatuan model dan mematuhi prinsip amalan terbaik tadbir urus yang baik.
Beliau berkata NSA terbabit juga telah membantu meningkatkan profil sukan negara dengan melahirkan jaguh dunia yang digeruni dalam acara badminton, lumba basikal, terjun, boling tenpin dan silat.
“Meskipun NSA terbabit tidak sempurna dan beroperasi dalam kekangan, anda tidak boleh menyamakan kami dengan mereka yang kurang bertanggungjawab. Tidak dinafikan terdapat kelemahan yang perlu diperbaiki namun tindakan mendakwa badan sukan mengamalkan rasuah adalah prejudis serta tidak matang,” katanya.
Sementara itu, Presiden Persatuan Bolasepak Malaysia (FAM) Hamidin Mohd Amin dalam kenyataan sama menyebut adalah lebih baik jika Adam Adli mengadakan libat urus dengan pihak berkepentingan sebelum membuat kesimpulan.
Melontarkan pandangan sama, Presiden Persekutuan Wusyu Malaysia (WFM) Chong Kim Fatt meluahkan kekecewaan terhadap kenyataan Adam Adli yang beliau anggap bersifat populis.
“Kenyataan itu tidak memberi manfaat kepada mana-mana pihak. Ia hanya bersifat merobek perasaan NSA yang kononnya adalah pihak berkepentingan terbesar dalam dunia sukan.
“Adalah tidak adil bagi mereka yang telah bertungkus-lumus dan bekerja siang malam untuk membuahkan kejayaan dalam acara sukan masing-masing,” katanya.


Umno, BN tidak pernah sekat pemimpin muda tanding PRU15, kata Tajuddin

Umno dan Barisan Nasional (BN) tidak pernah menyekat pemimpin muda menjadi calon pada Pilihan Raya Umum ke-15 (PRU15) kerana dari dahulu lagi beberapa pemimpin terkemuka negara pernah dilantik serta diberi kepercayaan menjadi menteri besar atau menteri pada usia muda.Pengarah Pilihan Raya Umno Tajuddin Abdul Rahman berkata proses peremajaan sering berlaku (di dalam Umno).Beliau berkata demikian ketika ditemui pemberita selepas merasmikan Majlis Penyerahan Sijil Kolaborasi Kerjasama Pintar TAJ International College bersama tujuh agensi kerajaan hari ini.Tajuddin yang juga ahli Majlis Tertinggi Umno diminta mengulas kenyataan lapan gabungan pertubuhan bukan kerajaan (NGO) yang menuntut penambahbaikan dalam menyuburkan amalan demokrasi di negara ini termasuk had umur calon ahli Parlimen di negara ini disyorkan tidak melebihi 65 tahun.Tajuddin yang juga ahli Parlimen Pasir Salak berkata bagaimanapun perlu ada kombinasi antara pemimpin pelapis dan yang sudah berusia serta berpengalaman menjadi wakil rakyat untuk mentadbir negara.“Kita memang menggalakkan orang muda yang mempunyai kelebihan dari segi fizikal dan mental tetapi mereka juga mempunyai kekurangan dari segi pengalaman jika hendak dibandingkan dengan pemimpin lama,” katanya.


Pelajar sekolah di Ampang jalani ujian swab selepas guru kena Covid-19

Sejumlah 67 murid di sebuah sekolah di Ampang diarahkan menjalani ujian swab Covid-19 selepas seorang guru disahkan dijangkti virus itu.Murid darjah 5 dan 6 Sekolah Kebangsaan Taman Tasik diarahkan untuk menjalani ujian itu di klinik kesihatan di Beranang dan Hulu Langat.Difahamkan, guru tersebut dijangkiti Covid-19 daripada rakan serumahnya.“Rakan rumahnya itu sebelum ini pulang dari Kedah,” kata sumber.Semalam, Kedah mencatatkan jumlah tertinggi kes baru Covid-19 dengan 241 kes, mendahului Sabah dengan terdapat kluster melibatkan lokap polis di Lahad Datu yang dikatakan sebagai punca jangkitan meningkat.Kementerian kesihatan turut melaporkan 432 kes Covid-19, tertinggi sejak pandemik itu dikesan di Malaysia awal tahun ini.Sekolah di seluruh negara dibuka semula secara berperingkat pada Julai selepas ditutup selama lebih tiga bulan kerana Perintah Kawalan Pergerakan.


Israel berdepan serangan balas paling sengit

Israel berdepan konflik semakin buruk berikutan keganasan berdarah di Tebing Barat berpunca dari pengeboman udara besar-besaran di Gaza dan rusuhan belum pernah terjadi antara orang Arab serta Yahudi.Serangan di Tebing Barat yang disifatkan paling sengit sejak intifada kedua 11 tahun lalu yang menyebabkan 11 mangsa menjadi korban tembakan tentera Israel, menurut Kementerian Kesihatan Palestin.Ketika ini, angka korban akibat serangan berdarah di Gaza meningkat kepada 126 orang.Terdapat dakwaan kumpulan Hamas dan pejuang Palestin lain di wilayah berkenaan melancarkan lebih 2,000 roket ke Israel sejak Isnin lalu menyebabkan sembilan orang terkorban.Berikutan kebimbangan terhadap serangan berlarutan, penduduk Gaza menjadikan masjid dan sekolah sebagai tempat berlindung.“Semua kanak-kanak takut dan kami bimbang keadaan mereka,” kata Kamal al-Haddad, yang melarikan diri bersama keluarganya ke sekolah yang disokong Pertubuhan Bangsa-Bangsa Bersatu (PBB) di Gaza.Menurut pihak berkuasa, angka kematian di Gaza antaranya membabitkan 31 kanak-kanak selain 950 orang cedera.Seorang lelaki, Oday Hassan, 21, antara individu yang bangkit melawan penindasan Israel di Al-Birah.“Ia sesuatu yang memalukan jika terus berdiam dengan apa yang sedang berlaku di Gaza,” katanya.Sementara itu, kementerian kesihatan merayu orang ramai menderma darah bagi kegunaan lebih 150 individu yang cedera di Tebing Barat.Israel dianggarkan membedil sekitar 750 kawasan yang kononnya menjadi tempat penghasilan bom oleh Hamas dan rumah kepada komandan kanan kumpulan itu.Susulan pertempuran di Gaza, PBB memaklumkan Majlis Keselamatan akan bermesyuarat esok.Terdapat juga dakwaan bahawa China menuduh Amerika Syarikat (AS) mengabaikan kesengsaraan masyarakat Islam selepas Washington didakwa menghentikan majlis itu dari bermesyuarat pada Jumaat.


Pilih orang muda, kata Hasni berhubung calon MB baru Johor

Pengerusi Barisan Nasional (BN) Johor Hasni Mohammad hari ini mencadangkan calon muda dipilih untuk mengetuai kerajaan negeri walaupun sebelum ini dinamakan sebagai menteri besar oleh Presiden Umno Ahmad Zahid Hamidi sebagai pilihan gabungan itu sepanjang kempen pilihan raya negeri itu.Hasni berkata beliau menghargai kepercayaan parti sepanjang menjayakan PRN Johor ke-15, di mana gabungan itu memenangi 40 dari 56 kerusi di Dewan Undangan Negeri (DUN).“Melihat sokongan dan kedudukan orang muda yang penting dalam pembangunan negeri Johor, dan demi kemakmuran negeri yang berpanjangan, saya mencadangkanagar pucuk pimpinan parti memilih orang muda untuk memimpin negeri Johor,” katanya dalam satu kenyataan hari ini.Hasni turut bertanding dan memenangi kerusi DUN Benut pada PRN yang diadakan 12 Mac lalu. Awal hari ini, beliau berkata Zahid mengadap Sultan Ibrahim Sultan Iskandar berhubung pelantikan menteri besar yang baru. “Prosesnya memang begitu. Bila Suruhanjaya Pilihan Raya (SPR) beritahu keputusan pilihan raya, presiden kemudiannya mengadap (Sultan Johor),”katanya kepada pemberita tengah hari tadi di ibu pejabat Umno Johor. Beliau turut berkata Sultan Ibrahim akan memutuskan calon menteri besar yang baru pada sebelah petang.Hasni yang memegang jawatan menteri besar Johor sejak Februari 2020 turut berkata kerajaan Johor di bawah kepimpinannya berikhtiar sebaik mungkin untuk menjadikan negeri Johor berdaya tahan dalam mendepani cabaran-cabaran pandemik Covid-19.“Insya Allah di bawah kepimpinan baru, negeri Johor akan menjadi lebih makmur dan sejahtera,” tambahnya.


India rekod lebih 300,000 korban Covid-19

India hari ini merekodkan lebih dari 300,000 kematian akibat pandemik Covid-19 menjadikannya negara ketiga selepas Amerika Syarikat dan Brazil yang mencatat gelombang jangkitan besar sehingga menimbulkan krisis dalam sistem kesihatannya.Negara itu mencatat sebanyak 303,720 korban selepas 50,000 kematian dicatat dalam masa dua minggu sementara angka jangkitan keseluruhan mencecah angka 26.7 juta, kata kementerian kesihatannya.India terus mencatatkan rekod kes harian dan angka korban yang tinggi sejak beberapa minggu kebelakangan ini.Ia telah melaporkan sebanyak 4,454 kematian akibat Covid-19 dalam tempoh 24 jam yang lalu. Sebuah catatan angka kematian harian kedua tertinggi sejak merekodkan angka tertinggi sebanyak 4,529 pada Rabu.Ramai pakar mempercayai angka sebenar kematian itu lebih tinggi kerana jangkitan sudah menular di kawasan pedalaman yang menempatkan majoriti populasinya sebanyak 1.3 bilion penduduk selain kemudahan kesihatan yang tidak kondusif dan teruk.Gelombang jangkitan yang tinggi itu telah menyebabkan hospital di India dipenuhi pesakit sehingga pihak berkuasa kesihatan berdepan kekurangan bekalan alat bantuan oksigen dan ubat-ubatan yang kritikal.


Polis gesa semua pihak patuhi SOP Covid-19 di kawasan Istana Negara

Semua petugas media dan agensi berkaitan yang akan bertugas dan berada di sekitar kawasan Istana Negara hari ini diingatkan agar mematuhi prosedur operasi standard (SOP) Perintah Kawalan Pergerakan Bersyarat (PKPB) bagi membendung penularan wabak Covid-19.Ketua Polis Daerah Brickfield ACP Zairulnizam Mohd Zainuddin berkata aplikasi pendaftaran MySejahtera akan digunakan dan semua pihak wajib memakai pelitup muka, membuat pemeriksaan suhu badan dan mendaftar kehadiran di kaunter yang disediakan.“Petugas media akan dibenarkan untuk memasuki kawasan khas yang disediakan dengan petak khas penjarakan fizikal,” katanya dalam kenyataan di Kuala Lumpur, hari ini.Peraturan itu berikutan satu mesyuarat Khas Majlis Raja-Raja dijadual akan diadakan di Istana Negara, bermula 2.30 petang, hari ini.Sementara, sebarang tindakan provokasi oleh mana-mana pihak akan diambil tindakan di bawah undang-undang yang berkaitan, katanya.Zairulnizam menegaskan petugas media tidak dibenarkan untuk bergerak dan berada di atas jalan raya bagi mengelakkan gangguan lalu lintas.Polis turut menasihatkan orang awam yang tidak mempunyai sebarang urusan agar tidak berada di kawasan luar pintu Istana Negara bagi mengelakkan kesesakan.Zairulnizam berkata, kegagalan mematuhi SOP yang ditetapkan akan dikenakan tindakan kompaun serta-merta mengikut Peraturan 11 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempat Jangkitan) 2020.Sementara, sebarang tindakan provokasi oleh mana-mana pihak akan diambil tindakan di bawah undang-undang yang berkaitan, katanya.“Semua pihak juga diingatkan agar terus patuh SOP yang ditetapkan bagi memastikan kelancaran majlis dan mengelakkan penularan kes Covid-19 yang semakin meningkat ketika ini,” katanya.


Sebahagian RM12.4 bilion dana 1MDB diguna beli tanah Pulau Pinang

Mahkamah Tinggi di Kuala Lumpur hari ini diberitahu bahawa sebahagian daripada wang terbitan bon 1Malaysia Development Berhad (1MDB) berjumlah lebih kurang RM12.4 bilion (US$3 bilion) bagi projek hartanah Bandar Malaysia dan Tun Razak Exchange (TRX) digunakan untuk pembelian tanah di Ayer Itam, Pulau Pinang.Bekas Ketua Pegawai Eksekutif (CEO) 1MDB Mohd Hazem Abdul Rahman, 48, berkata pembelian tanah itu merupakan antara inisiatif Umno ketika berkempen pada Pilihan Raya Umum ke-13 (PRU13) pada Mei 2013.“Semasa bekas perdana menteri Najib Razak hadir dalam satu kempen di Pulau Pinang, beliau menyatakan dalam satu ceramah bahawa tanah yang dibeli akan dimajukan oleh 1MDB untuk membina rumah mampu milik di Ayer Itam, Pulau Pinang,” kata saksi pendakwaan ke-10 itu.Mohd Hazem yang memegang jawatan CEO dan ahli lembaga pengarah 1MDB dari Mac 2013 hingga Januari 2015 berkata demikian ketika membacakan pernyataan saksinya pada perbicaraan kes rasuah Najib membabitkan RM2.3 bilion dana 1MDB.Ketika disoal Timbalan Pendakwa Raya Mohamad Mustafa P. Kunyalam bagaimana beliau mengetahui mengenai dana 1MDB yang digunakan untuk membeli tanah itu,  Mohd Hazem menjawab: “Saya berada dalam majlis ceramah itu.”Mohd Hazem bagaimanapun tidak menjelaskan secara terperinci mengenai pengambilan tanah berkenaan.Sementara itu, beliau juga berkata dana US$3 bilion tersebut  tidak pernah dipersetujui oleh lembaga pengarah 1MDB digunakan untuk membayar hutang syarikat, tetapi diluluskan hanya bagi usaha sama dengan Abu Dhabi-Malaysia Investment Company (ADMIC) dan untuk pembiayaan TRX.“Daripada bon US$3 bilion yang diterbitkan, hanya lebih kurang US$2.7 bilion sahaja jumlah bersih yang diterima oleh anak syarikat 1MDB, 1MDB Global Investment Limited (1MDB GIL) setelah menolak semua kos pengurusan dan disimpan di dalam akaun 1MDB GIL di Bank BSI Lugano, Switzerland.“Sekitar Mac 2013, saya pernah diberitahu oleh peguam 1MDB, Jasmine Loo bahawa dana ini akan dilabur di Bank BSI Singapura. Ketika itu masih belum ada keperluan lagi untuk menggunakan dana kerana 1MDB belum ada projek untuk dibiayai,” katanya.Saksi itu berkata beliau sedar bahawa keputusan untuk melabur sebahagian daripada US$3 bilion tersebut di Bank BSI Singapura telah tersasar daripada tujuan asal pengeluaran bon berkenaan iaitu untuk usaha sama pembangunan projek hartanah TRX dan Bandar Malaysia.“Dana tersebut juga tidak pernah diserahkan kepada ADMIC. Saya mengetahui hal ini kerana saya tahu arahan Jasmine merupakan arahan daripada ahli perniagaan dalam buruan, Low Taek Jho atau Jho Lo, juga datang daripada Najib,” katanya.Mohd Hazem berkata pada September 2013, beliau ada menghubungi Jho Low untuk meminta kebenaran membawa balik dana-dana 1MDB yang disimpan di luar negara bagi tujuan pembiayaan pengambilalihan satu stesen jana kuasa gas bebas oleh 1MDB iaitu Jimah Energy Ventures.“Jho Low bagaimanapun memaklumkan dana-dana tersebut tidak boleh digunakan kerana ia adalah untuk Umno. Setelah mendengar hal ini, saya pun faham bahawa Najib mengawal kewangan ini untuk tujuan parti Umno.“Akhirnya, 1MDB terpaksa berusaha mencari pembiayaan yang baharu untuk membayar kos pengambilalihan Jimah menggunakan pinjaman daripada bank tempatan. Saya berasa kecewa dan risau kerana 1MDB tidak henti-henti meminjam wang sedangkan sudah terlalu banyak wang pembiayaan yang telah dipinjam dan boleh digunakan untuk operasi syarikat terutama sekali wang di luar negara,” kata saksi itu.Mohd Hazem berkata hingga beliau meletakkan jawatan sepenuhnya di 1MDB, masih terdapat wang dalam akaun 1MDB GIL yang mana separuh dilaburkan oleh pengurus dana di BSI Singapura.“Wang ini juga ada digunakan pada pertengahan 2013 untuk membeli tanah Ayer Itam Estate Lands di Pulau Pinang lebih kurang RM1 bilion, membayar balik hutang bank Standard Chartered lebih kurang RM2 bilion dan mungkin juga ada digunakan untuk beberapa kos-kos untuk membayar faedah pinjaman yang lain.“Saya tidak mempunyai akses dan kawalan ke atas dana ini walaupun saya merupakan CEO dan saya berkali-kali membuat permintaan kepada Jho Low untuk membawa pulang dana  tersebut untuk membiayai keperluan 1MDB,” katanya.Menurut Mohd Hazem, maklum balas yang diterima daripada Jho Low ialah dana itu tidak dapat dibawa pulang kerana ia merupakan keperluan Umno.“Tetapi saya dimaklumkan oleh pengerusi 1MDB ketika itu, Lodin Wok Kamaruddin Najib tidak membenarkan dana ini dibawa pulang. Walaupun tiada sebab jelas diberikan, saya harus patuhi perkara ini kerana ia datang daripada Najib.“Jadi saya faham bahawa sememangnya semua perkara ini adalah dalam pengetahuan beliau dan saya perlu mematuhi arahan tersebut,” katanya.Berkenaan usaha sama ADMIC, Mohd Hazem berkata antara perkara yang dirancang Jho Low bagi mempercepatkan terbitan bon untuk projek itu ialah meletakkan terma-terma dalam kertas kabinet untuk sumber pembayaran balik hutang sebelum dikemukakan kepada Kementerian Kewangan dan Ketua Setiausaha Perbendaharaan.“Hal ini jelas bahawa Najib mengetahui perkara tersebut. Saya menerima makluman itu melalui e-mel pada 6 Feb 2013 manakala kemas kini kepada Najib dibuat pada 5 Feb 2013.“Secara kesimpulannya, saya dapat katakan ia sememangnya diatur dengan cara yang sangat tersusun oleh Jho Low atas arahan dan kelulusan Najib dan beliau mempunyai kawalan sepenuhnya terhadap tindakan Jho Low,” katanya.Saksi itu berkata perkara tersebut dapat dilihat dari segi pengeluaran surat sokongan yang mana tanpa kebenaran dan kelulusan Najib  tidak dapat dikeluarkan dengan sela masa yang sangat singkat.Najib, 67, berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan berlangsung di hadapan Hakim Collin Lawrence Sequerah.


Misi bawa pulang rakyat Malaysia dari India selamat tiba di KLIA

Misi repatriasi membawa pulang rakyat Malaysia dari New Delhi dan Mumbai, India selamat tiba di Unit Kecemasan Udara, Lapangan Terbang Antarabangsa Kuala Lumpur (KLIA) pada pukul 1.00 pagi Rabu.Menurut kenyataan Wisma Putra, misi itu yang menggunakan pesawat sewaan khas Malindo Air membawa pulang sejumlah 132 orang.Daripada jumlah itu, seramai 117 orang adalah rakyat Malaysia dan enam (6) orang tanggungan serta seorang (1) pemegang status penduduk tetap Malaysia serta lapan warga Brunei.Mengambil kira hubungan erat dan istimewa yang sedia terjalin antara Malaysia dengan Brunei, kerajaan Malaysia turut membantu bawa pulang warga Brunei dalam misi itu, kata kenyataan itu.Kesemua penumpang, kru dan pegawai-pegawai barisan hadapan yang terlibat dalam menjayakan misi itu adalah tertakluk kepada prosedur operasi standard (SOP) ketat yang telah ditetapkan Kementerian Kesihatan Malaysia (KKM).Kejayaan misi ini adalah hasil kerjasama erat melibatkan Agensi Pengurusan Bencana Negara (NADMA), KKM, Jabatan Imigresen Malaysia (JIM), Suruhanjaya Tinggi Malaysia di New Delhi, Konsulat Jeneral Malaysia di Mumbai serta agensi-agensi lain yang berkaitan, menurut kenyataan itu lagi.Kementerian luar negeri merakamkan ucapan terima kasih dan setinggi-tinggi penghargaan kepada semua pihak yang terlibat dalam menjayakan misi ini dan kementerian akan mengambil tindakan sewajarnya bagi memastikan keselamatan dan kebajikan rakyat Malaysia di luar negara sentiasa terpelihara.